url: =Sawltak Tangthu 1 | Siantongluan\nSawltak Tangthu 1\nLawm Theofilas aw, Lai ka hong gelh masakna sungah Jesuh in nasep a kipat tunga kipanin vantungah amah a kilaktoh hun ciangdong, a thuhilhna leh a septe khempeuh cingtakin ka gelh hi. Ama sawltak dingin a teelsa mite, Kha Siangtho tung tawnin thu a vaikhak khit ciangin vantungah amah kilato hi.\nAma sih khitzawh ni sawmli sung amaute tungah tam veipi kilang a, amah a nungta taktak ahihna teltakin a kithei ahi hi. Amaute in amah mu uh a, Pasian Ukna thu amaute tungah a gen hi.\nAmaute tawh a omkhawm laitakin amah in amaute kiangah, "Jerusalem khua panin paikhia kei un la, note kiangah ka hong gensa ka Pa hong kamciam thu na ngak un.\nJohan in tui sungah mite phum a, ahi zongin a sawtloin Pasian in Kha Siangtho tawh note hong kidimsak ding hi," ci-in thu a pia hi.\nTua bangin Jesuh tawh a omkhawm laitakun sawltakte in Jesuh kiangah, "Topa aw, tutungin Israel minamte tungah ukna aana na piakik ding hiam?" ci-in a dot uh ciangin\nJesuh in, "Ka Pa in ama thu tawh a sehsa hun leh nite, cik ciangin hong tungding cih thu note theihding thu hilo hi.\nAhi zongin note tungah Kha Siangtho hong tun ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi," ci-in a dawng hi.\nHih thu a genkhit ciangin amaute muhtangpi mahin vanah Jesuh kilato a, meiipi in liah ahih manin amah mu thei nawnlo uh hi.\nTua bangin Jesuh a kilaktoh ciangin amaute in vantung lam enenin a om laitakun amaute kiangah puanpak a silh mi nih hong dingvat a,\n"Galilee mite aw, bang hangin vantung lam enin ding niloh na hi uh hiam? Note kiang panin vantungah a kilato hih Jesuh pen, vantungah a paitoh na muh uh bang teekteek mahin khatvei hong paisuk kik ding hi," a ci uh hi.\nTua ciangin Jerusalem pan tai lang bang a gamla tua Oliv Mual tung panin Jerusalem-ah sawltakte a ciahkik uh hi.\nJerusalem a tun uh ciangin amauteng, Peter, Johan, James leh Andru, Filip leh Thomas, Bartholomew leh Matthai, Alfeas tapa James, Simon (gam khualpa), leh James tapa Judas a tunna uh inn dei-ah a kahto uh hi.\nNumeite, Jesuh nu Mary, leh Jesuh naute tawh thungen khawm dingin a kikhawm zelzel uh hi.\nTua khit a sawtloin thu um mi za khat leh sawmnih bang a kikhop khawm laitakun Peter hong dingin thu hong gen a,\n"Lawmte aw, Jesuh a mante lam a lak Judas thu, Kha Siangtho in David kam panin a genkholhna Lai Siangtho sung thu a tunding kisam hi.\nJudas pen eite tawh na a semkhawm dingin a kiteelkhia ahih manin eima pawl mi ahi hi.\n("Tu-in hih mipa in a gitloh gamtatna thamanin a ngah sum tawh amah in lo khat lei a, tua lo sungah kia-in a si hi. Amah kitamzan a, a sungkua khempeuh kithehkek hi.\nJerusalem khuasunga teng mi khempeuh in hih thu za uh a, amau pau-in tua lo pen "Akeldama," ci uh hi. Akeldama a khiatna in, "Mi Thahna Lo," a cihna ahi hi.)\n"Bang hang hiam cih leh Late Laibu sungah, Ama tenna mun gamdai hen la, tua munah kuamah teng kei hen, kici a, tua banah, Ama nasep midang khat in sem ta hen, ci-in kigelh hi.\n"Tua ahih ciangin Topa Jesuh thawhkikna thu teci pangin a hong genpih dingin Judas tangin mi khat i lakding kisam hi. Tua mipa pen Johan tuiphum kipat huna kipanin Jesuh vanah a kilaktoh hun ciangdong, Jesuh nasepna khempeuhah eite tawh a omkhawm mi khat ahih ding kisam hi," a ci hi.\nTua ciangin amaute in Josef (min dang nih a nei, Barsabbas leh Justas zong a kicipa) leh Matthias a pulak uh hi.\nTua ciangin amaute in thu ngen uh a, "Mihing khempeuh lungsim sung thu a thei Topa aw, ama omna dingin a kilawm munah a om dingin sawltak nasep panin a hong paisan Judas tangdingin, hih mi nih sung panin na teel penpen hong hilh in," a ci uh hi.\nTua ciangin a teelna dingun lai ai san uh a, Matthias in ngah ahih manin sawltak sawmlekhatte tawh a kisim khawm pah hi.


timestamp: atn

url: =Restaurant Olympia in Zeuthen - Impressum\nRestaurant Olympia in Zeuthen\nTel. 033762 - 41980\nFax. 033762 - 41981\nP & G Pantazis GbR


url: =ZAM Thupuak :: 27 May 18 (Kachin Galtai te huhna) :: ZOMI DAILY\nposted on 26 May 2018 at 1:43 pm Lomkholna: Malaysia, News, Refugee, ZAM, Zomi\nZomi ka hi aa, Zomi ka it hi :: Zomi ka it na in, Zomi a hilo te muhdahna a hi kei hi. Zomi te tawh a kilawmta thei, a kiho thei, Political a vaihawm khawm thei, minam vai Ethnicity hong thupiit bawl thei, Freedom, Federal a kemcing thei ding khempeuh, Burman a hi zong, kuakua a hi zong, lawm bang in, ka it hi. Bang hang Zomi ka it man hi.\nA hi zong in, Zomi te a muhdah te, Zomi te a en neu te, Zomi te a hong deidan te, Zomi te hong beimang sak nuam te, Zomi te hong Spy te, Zomi te hong sutuah te, Democracy movement cici pong aa, Federal a nawl khinkhin te, Majority rule thupiit bawl keei na pi uh in, Minority Rights….. Read more >>>\nWELCOME TO ZAM : Kawlgam, Vaigam, tuipigal leh gam tuamtuam pan in Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtan nading un itna lianpi tawh kong zawn uh hi.\nZAM ZUM AH HONG HAWH : Luangel khuami Peniel Gospel Church, Yangon ah a sem Sia Zam Sian Khual in Malaysia hong zin sungin ZAM zumah hong hawhin Zomite ading thungetna hong neihsak man in kilungdam mahmah hi. Topa’n siapa hong zang semsem lai tahen.\nZAM ZUM AH HONG HAWH : Tuimang khuami, Zomi Theological Seminary, Kalay Myo ah Professor asem Dr. Ciin Sian Khai in Malaysia hong zin sung in ZAM zum ah hong hawh in Zomite ading thungetna hong neihsak bek thamloin ZAM zum pan pihna RM 100 hong pia khia lailai ahih manin kilungdam mahmah hi. Topa’n Zomi te a dingin hong zang semsem lai tahen.\nKACHIN GALTAI (DONGHTUAK) TE ADING HUHNA KI PIA THEI LAI: Sanggam Kachin galkapte leh Kawl galkap te kidona hangin mipi 3000 val bang gal kidona sungah awkcip in genthei/cimawh mahmah uhhi. Hihte lakah pitek putek,nuapang,nausuaktung a kipan damlo tampitak zong kihel uhhi. Huhna apia nuamte in ZAM zum ah May 27, 2018 (Sunday) dong kipia thei hi. Sum ngah khempeuh pen Malaysia Kachin Kipawlna (KRC) te tungtawn in kipia khia ding hi.\n1. Khai Tan Thuam (Saizang) Institut Perubatan Respiratori\n2. Lian Khan Sum (Laaitui) Ampang Hospital ICU\n3. Van Pi (Phaileng) IPR\nZOMITE A DING NASEP\nFlorist/Pak zuak na ah Nu mei 2 ki nawh deih\nNasep hun : 9AM – 5PM\nKhasum : OT RM 1500 pan RM1800\nOff day : Every Sunday\nOm na : Interview ding. An vaklo\nAmun : Sri Rampai/ Near Wangsamaju\n1. ZBC-Malaysia Pawlpi RM50\n2. Dr. Ciin Sian Khai (Tuimang) RM100\nPrevious: Update: Mi 113 atuanna Cuba vanleng kiatna pan mikhat bekbek nungtalai\nNext: Najib innsungpan sum akimanteng kisimkhinta, RM114 Million pha


url: =LESSON 6 AUGUST 3-9 PIANGSAKPA BIA ~ MUC\nLESSON 6 AUGUST 3-9 PIANGSAKPA BIA\nTu Kaal Sung Sim Ding: Late 115: 1-8; 101: 1; Thkna. 10: 17 – 22; Isa. 1: 10-17; 58; Mk. 12: 38 – 40\nKAMNGAH: “Kei’ deih antanna hih bang ahi hi: gitlohna khaute phelin, hakkol savun khaute phel a, a kinengniam mite khahkhia-in thuman lohna hakkol khempeuh suktan ding ahi hi. Na an uh a gilkialte tawh nekhawm unla, inn nei lo a zawngte na innsung uhah paipihin, tangguakin a om mite puan silhsakin, na mipihte uh kiang panin bu lo ding hi lo na hi uh hiam? (Isaiah 58: 6,7).\nThuciam Lui kamsangte gelh thute in nengniamthuakte leh a zawngte thuak a lunghimawhnate uh pulaak hi. Amaute gei-a om namdangte nunzia in Pasian leh kamsangte hehna lianpi piangsak hi (Amos 1,2 ). Thupha tampi ngah Pasian mite mahmah in siatna a bawl uh ciangin kamsangte leh Pasian hehna suaksak hi. A taktakin Pasian mite in Ama thukham nei-in Ama makaihna tawh a beisa thu-te ngaihsun uh hileh Pasian deihna bangin nungta ding uh hi. Ahi zongin tua bangin nungta lo uh hi. Tua bang thute hangin kamsangte in dahna tawh kidim uh hi.\nKamsangte in thuman thutak leh thuman lo thute a pulaak uh ciangin biakpiakna siksanin pulaak uh hi. Biakpiakna i cih in biakinn sung a biaknate bek hi lo hi. Biakpiakna i cih in, Pasian in mihingte nopna ding a lunghimawh mah bangin, nengniam thuakte khahkhia-in, nawlkhin thuakte a hehpih mah bangin, eite zong tua bangin nuntakna in Ama deih biakpiakna man ahi hi.\nMilim Biakna Leh Nengniamna\nPasian in Egypt gam panin Israelte a hotkhiat khit a sawtlo-in Sinai mualah Israelte tawh kimu hi. Tua munah Thukham Sawmte pia hi. Thukhawm Sawmte khat leh nihna in milim biak ding, pasian dang bia lo dingin hong hilh hi (Pai. 20:2-6). Israelte in zong Topa thupiak zui-in ama tanu, tapa hi dingin kiciam uh hi (Pai. 24:1-13).\nMoses in mual tungah vakahto-in kaal 6 sung phial va om hi. Tua hun sungin Moses in bang tuak hi ding hiam, ci-in mipi in lamdangsa hi. Mipi thuzawhna lel ahih manin Aaron in kham tawh kibawl bawnglim khat bawlsakin, mipi in bia hi. Bawnglim mai-ah gualnopna tawh an le tui dawnin amau ut bangin gamta uh hi (Pai. 32:6). Mipi in Pasian taisanin milim bia uh ahih manin Topa leh Moses heh hi. Moses in Pasian kiang mawhthuumsak ahih manin mipi in amau thuak ding gimna tawh kipelh uh hi (Pai. 32: 30-34).\nPasian mite in milim biakna sung tung pahpah uh hi. Israelte leh Judahte tangthu sungah milim biakna lut zel hi. A kumpite un milim bia dingin mipi makaih uh hi. Tua bangin Pasian tungah cihtak lohna hangin Ama kiang ciah kik dingin kamsangte in hilh tawntung uh hi. Tua bangin Pasian kiang va zuanin, kipuah kikhelna sungah amaute laka om mizawngte, tasamte huhin panpih ding zong kihel hi.\nLate 115: 1-8 sim in. Laigelhpa in bang thulian mahmah hong hilh hiam?\nMihing in a biak bangbang, a ngaihsut bangbangin tawh kisuun semsem hi. Pasian mite in a thuman Pasian nusia-in namdang pasiante a biak uh ciangin amaute sungah thumanna, mi hehpih om nawn lo uh hi. Minam pasian bia dingin a khentat uh ciangin amau ngaihsutnate in siatna manawh pah a, mi tawh a kizopna uh zong kisia hi. A nungta Pasian tungah citak paisuak uh hileh amaute lakah genthei, tasam om lo ding hi.\nMihing in a biak bangbang tawh kisuun semsem hi, cih thu ngaihsun in. Koi bangin hih thu kimu thei hiam?\nI Biakna Siksan Thute\nLai Siangtho sungah Pasian mite in Pasian bia dingin hong kisawl hi. Bang hang hiam cihleh tua bangin i biak ding siksan thu tampi om hi. Pasian bia dingin hong kihilh hi. Bang hang hiam cihleh Amah in Pasian hi; na khempeuh piangsak hi; hoihna, hehpihna, vangliatna, siangtho-na khempeuh tawh kidim hi. Mawhneite hong honkhia-in a hong kamciamte hangin Amah bia-in a min phatnopna hong guan hi.\nThkna. 10: 17 – 22; Late 101: 1; 146: 5-10; Isa. 5: 16; 61: 11 sim in Pasian bia-in a min hong phat nuamsak thute in bang thute hiam? ___________________________________________________________ ___________________________________________________________\nPasian bia-in a min hong phatsak nuam thute in Pasian mite adingin a theih ngei loh uh thute hi lo hi. Israelte in Egypt gam saltanna pan suahtakna a ngahcil, a nuamna hangun Topa bia-in a min phat uh hi. Egypt panin a suahtak khit uh San Tuipi kantanin, amau tuahkhak thute hangin Moses leh Miriam in mihonpi makaihin Topa phat uh hi (Pai. 15).\nPasian’ thu maanna leh a hehpihnate hangin saltanna pan a suahtak uh a mangngilh loh ding uh kisam hi. Amaute in tua thute pulaak kikik ding uh a, khangsawnte hilh ding uh hi. Pasian thu maanna leh ama nasepte hangin Amah bia uh hi. Thkna. 10: 17 -22 sung a thute gen kikkik uh hi.\nKhatna-ah Pasian’ thu maanna in Amah mah a hong kipulaakna hi-in, a thu maanna in Ama zia le tong hi. “Pasian in siatna bawl hi, cih pen ngaihsut theih hi lo hi; Vanglian Pasian in thu maan panin lampial lo hi (Job 34: 12). Pasian in thu maan hi; thu maan deih hi. Ama thu maanna hangin Amah bia-in a min i phat hi.\nNihna-ah Pasian thu maanna in a mite aitangin a sep khempeuh pulaak a, mizawngte leh nengniam thuakte a hutna pulaak hi. Pasian’ thu maanna i cih in ama zia le tong a hong hilhna bek hi lo hi. Ama thu maanna in cimawh, genthei-te’ kiko-na a za Pasian hi, leitung thu maanlohnate thu maan tawh nasem hi, cih hong hilh hi (Job 34: 28). A tawpkhakna-ah a nunung pen Pasian’ thukhenna leh leitung a hong bawlphat hun ciangin leitung in Pasian’ thu maanna tawh kidim ding hi.\nNidang Israelte in Topa phat uh ahihleh, Khrih a hong sih khit eite in bangzahin Amah phat zaw ding hi lo i hiam?\nBiakna Sungah Mi Nengniamte\nIsraelte leh Judahte in nuamtakin a nuntak hun sungun, namdangte tawh kihelhzau-in milim biakna tawh kidim uh hi taleh, biakbukah Pasian bia dingin biakbuk hong zuan uh hi. Ahi zongin kamsangte in siatna nusia-in tua bang biaknate kicing lo hi, ci-in hilh uh hi. Hanciamin Pasian bia uh hi mah taleh, tumging tuamtuamte a kipan Pasian phatna late in mizawngte leh nengniam thuakte honkhia thei lo hi.\nAmos in ama hun a mite nunzia hih bangin pulaak hi: “mizawngte nengniamin, cimawh genthei-te bawlsia uh hi” (Amos 8:4). Tua bangin a gamtatna uh hangin a biakna uh nusia-in thu maan lo-in nasepna, vanzuakna, vanlei-nate nusia-in, “a cimawhte khedap kaih bu khatin lei-a, mizawngte ngun tawh lei uh hi (Amos 8:6).\nIsa. 1: 10- 17; Amos 5: 21- 24; Micah 6: 6-8 sim in. Pasian in amah a bia-te tungah bang thu pulaak hiam?\nKamsangte tungtawnin Pasian in Israelte kamkhuah tawh thu hilh hi. Amaute biakna in thu maan lo, siatna tawh kidimin, namdangte bangin kinengniamna, siatna nusia dingin hilh hi. Amos 5: 21 – 24 sungah ‘heh’ ‘nawlkhin’ cihte kimu hi. Hih in amaute biakpiakna kihhuai-zia pulaak kammal hi. Amaute biakpiakna in namsia hi. Meihal biakna, a tumgingte uh in kimanna nei lo a mawkna taktak hi.\nMicah 6 sungah a uanglua, a khengval vanzuakna zangin, cimawh genthei-te hehpih lo, tuapi mah tawh Pasian bia uh hi. Kamsangte in amaute meihal biakpiaknate hih bangin zahpihna tawh pulaak uh hi: “Tuutal tulkhat, sathau gunpite tawh tulsawm tawh Topa lungkim ding ahi hiam? Amaute khialhna hangin a ta upa pente uh piakna hangin Pasian maipha leh mawhmai-na ngah dingin kingahsun uh hi (Amos 6:7, 8). A tawpna-ah Topa deih biakpiakna taktakin,“Thutangin gamtatna, lainatna it-in, kiniamkhiatin Pasian tawh kalsuan khopna hi”(Micah 6:8), ci hi.\nCimawh, gentheite panpih lo-in biakpiakna, biakna thuzuihzia kipuahphat ding a kin mi na hi hiam? Tua bang gamtatna panin na nunzia ding na thei hiam?\nKamsangte in biakpiakna leh thu maanna kizopzia a pulaakte lak pan khat in nengniam thuakte hehpihin honkhia a, a zawngte huh ding uh hi. Tua in biakna maan hi pah hi. Isaiah 58 in hih thu hong hilh hi.\nIsa. 58 sim in. Pasian leh a mite kizopna-ah a masa lamin bang kisam hiam?\nI gensa om bangin hih mite in biakna makai, biakna tawh kidim mite hi. Amaute in Pasian maipha zong uh hi. Ahi zongin Pasian mu lo uh hi. Tua ahih manin Pasian in amaute biakpiakzia kheln, a nunzia uh kikhel dingin hilh hi. Topa deih biakpiakna in “a thutang lo kinengniamna khau-te sut ding leh hakkol khaute phel ding, a kinengniamte khah ding leh hakkol peuhmah suktan ding hi” (Isa. 58: 6). Gilkialte an pia-in, lup nading nei lote omna pia ding leh huhna kisamte huh ding uh hi. Biakpiakzia ding thuhilhnate sungah hih thute kihel lo hi taleh, Pasian in tua bangin gamtatzia in Ama deih biakpiakna hi, ci-in hilh hi. Tua bangin gamtatnate in meihal biakna sangin hoih zaw hi.\nTua hi-in biakpiakna in lungsim tawh kisai hi banah kimlepaam ah cimawh, genthei-te huhna zong kihel hi. “Biakna maan taktak in mawhna vangik sung kidiahte kaikhia-in, nengniamnate, gitlohnate hemkhia-in, thutanna, suahtakna, khat le khat kilemna tawh nuntakna hi.” The SDA Bible Commentary, vol. 4., 306.\nIsa. 58: 8-12 sungah kipuahphatna hangin Pasian in a mite tungah a piak thupha-te kimu hi. Amaute in huaihamna, angsung theihnate hemkhia-in a nuntak uh ciangin Pasian maipha mu uh a, Pasian in amaute tawh nungta-in, amaute tungtawnin damna leh thupha hong luang hi.\nIsa. 58 in biakpiakna sung nopsakna leh Sabbath tawlngak kizopna pulaak hi. Sabbath tawlngakna leh hotkhiat nasepna kizopzia i pulaak mah bangin, Pasian tawh kizopna hoih, Ama thupha-te i ngah nading lampi hong hilh hi. Hih tawh kisai-in Ellen G. White in hih bangin genbeh hi: “Sabbath ni a tawlnga mite in hehpihna nei-in, thupha bawlding uh hi.” Welfare Ministry, 12.\nBiakna makaite in ‘mawhneite’ ci-in amau nawlkhinte tawh Jesuh in anne khawm a muh uh ciangin tua bangin a gamtat mawhsak uh hi. Jesuh in Hosea gen bangin, Pasian in biakpiakna sangin hehpihna, thu maanna ka deih zaw hi, cih thupiak in bang pulaak hiam cih a tel dingun gen hi (Matt. 9:13; Hosea 6:6).\nJesuh in hehpihna, mi huhna tawh kidim hi. Mi tawh a kizopzia, natna a damsakna a kipan thu gentehna tawh a hilhte khempeuh in, hehpihna nei-in thutanna tawh nuntakna in Pasian deihna biakna hi, ci-in hilh hi. Biakna makaite in Jesuh mawhsiat uh hi; Jesuh thuhilhna thuak biakna makaite mah hi. Isaiah hunlai biakna makaite mah bangin Pasian tawh kizopna biakpiakna thukhente zuihna hi, ci-in ngaihsun uh a, cimawh, mizawngte don lo uh hi.\nPasian a biakna uh tawh kizui-in nungta lo uh hi; a gamtat un a biakna uh zui lo hi. Jesuh in tua bang gamtatnate kineihna hi, ci-in a diklohnate uh hilh hi.\nMk. 12: 38 – 40 sim in. Amaute in “meigongte inn netum uh hi” cih thu in bang pulaak hiam? Bang hangin amaute in a lian zaw mawhna thuak ding ahihna uh koi bangin hilhcian ding na hiam?\nJesuh in thuhilhna tuamtuam nei a, tuate lak pan biakna makaite khuahtakin thuhilhna Matt. 23 sungah kigelh hi. Amaute biakpiakna in tasam, genthei-te ading thupha ahi sangsikin, cimawh, genthei-te gimna piangsak zawsop uh hi. Tua bang mite huh lo, kin lo, awlmawh lohna hangin, amaute in kuama lut theih loh dingin vantungkong khaktan uh hi, ci-in Jesuh in pulaak hi (Matt. 23: 13). Jesuh in tua bangin thu a hilhteh kum zatampi hunlai-a kamsangte hilh thute pulaak kik hi-in, Pasian bia kici hi napi thu maanin gamta lo, thu maan lo-in metna bek ngaihsun uh hi. “No kineihsiam thukham siate leh Pharisee-te, gimna na thuak ding uh hi. Bang hang hiam cihleh lengmasel, samong sapateh leh cumminte sawm a khat na piak uh hangin thukham sunga a thupi zaw ahi maantak a thukhenna, hehpihna leh upnate na thudon kei uh hi. A dangte thudon lo tuanlo-in hih nate na hih veve ding uh ahi hi” (Matt. 23:23), ci hi. Jesuh in biakpiakna thusim lo hi lo-in, thu maan lo, hehpihna nei lo biakpiakna in a mawkna hi.\nKoi bangin thuman ka nei hi; thuman ka thei hi, ci-in lungkimna pelh thei ding na hiam?\nNgaihsutbeh Ding: Ellen G. White, ‘Isaiah 58, A Divine Prescription,” 29 – 34, in Welfare Ministry; “Woes on the Pharisees,” 610- 620, in the Desire of Ages.\n“Pasian zia le tong nei nunna in manpha hi, ci-in kamsangte in kum zatampi mapekin Israelte tungah pulaak khin hi. Jehovah nasem kamsangte in tua bangin biakna tawh lungkimin hehpihna nei lo nunzia a pelh dingun khang khat khit khang mite tungah hilh tawntung uh hi.” Ellen G. White, Prophets and Kings, 326, 327.\nPasian in, “Ka mite tungah Isaiah 58 hilh in, ci’n Ellen G. White tungah kipulaak tawntung hi. Isaiah 58 limtakin sim in. Tua thute i n pawlpi, thu-umte hong khanglo sak ding, hong nungta-sak ding thu hi. Piakkhiatna, thupha bawlna tawh hotkhiatna thu pulaak ding kisam hi. Huh kisam mi khat huh in. Gilkialte an pia in. Tua hileh Khrih nasepna sungah nang zong a kihel na hi hi. A siangtho Topa nasep in hehpihna tawh kidim nasepna hi; mi khempeuh in hih nasepna sungah kihel dingin hanthawn in.” Ellen G. White, Welfare Ministry, 29.\n1. Thu maanin gamta-a, itna nei-in mi hehpihna in biakpiakna hi, cih thu na ngaihsun ngei hiam? Koi bangin hih thu in mi tawh kizopzia hong puahpha ding hiam? Koi bangin biakpiakna tawh kisai na muhzia hong khel hiam?\n2. Koi bangin mimal hi taleh, pawlpi in hi taleh, “thukham sangin a thupi zaw” itna, hehpihna nawlkhin kha zel i hiam? (Matt. 23:23). Na nuntakna sungah “thosi thovai-te hemkhia napi, singluang valhsuk” (Matt. 23: 24) in na om ngei hiam?\n3. Bang hangin kineihkhemna in mawhna hiam? A hoih a gamta-in a hong kimuh ding hanciamna in thu hoih hi lo hiam?\n4. Kamsangte tungtawnin Pasian in mizawng, cimawhte a deihsakna thu in leitung na muhzia hong khel hiam? Kamsangte bangin mu thei za thei hi lecin kikhelna bang na mu diam?\nTOMLAKNA: Kamsangte in Pasian bia, biakna makaite’ siatna hangin thu hilh tawntung uh hi. Kamsangte leh Jesuh in thu maanna nei lo biakpiakna in kineihna hi, ci-in hong hilh hi. A maan Pasian biakna in kinengniamna langpanin, mizawngte huhin, huhna kisamte panpih hi.


url: =Interview: “Itna Vanglian Hi” ~ Stephen Vocal Band tawh holimna :: ZOMI DAILY\nZomi sungah ihki saktheihpih mahmah pasal tingteng lasiam Group khat ahi Stephen Vocal Band panin Album thak sitsetkhat bawlkik uh cih zakha kahih manun SVB makaipipa ahi Stephen Mang kiangah athu ala kiciantak in kana dongthei uh a, amanzong ZomiDaily laisimte itna tawh lungduaitak in ongdawngkik hiathiat hi. Tua SVB te Album thakpen “Itna Vanglian Hi” kiciding a, asawtlo in ong hawmkhia tading uh cihzong onggen khia hi.\nHih Album thak vaitawh kisai Pa Stephen Mang kiangah ka dotkhakpak teng uh mipi simtheih dingin anuai ah kong suaksak uhhi.\nZD: Dam maw? Pa Mang (Stephen Mang)\nStephen: He Dam, Pasian hehpihna tawh!\nZD: Album thak bawlkik acih khat za hiauhiau ve ung aw.\nStephen: He, bawl mah ung in, zo phialta cih ding hi mai. Recording man ung, mastering/mixing kisam lai, a sawtlo in zo nung.\nZD: SVB te’ Album bangzah nading hita aa leh?\nStephen: Audio CD 2 hawmkhin ung. Tua ciang tu a pen DVD a nihna ding hipan ey!\nZD: Kua Studio ah Recording bawl aa, kua Music Band tawh tum nai vua? (aki cingin nong gen thei dia?)\nStephen: Studio ‘D’ ah hi-in, Musicians-te bel U Cinpi (Lazy Club) makaihna tawh Gataam Band te hi. Musicians teng hih anuai ateng hi:\nGuitars – Yan Naing\nKeyboards – Bosco Kim\nBass – Cinpi (Lazy Club)\nDrums – Way Phyoe\nZD: Album Title bang hi aa, bang hun teh nong hawmkhia zo uh tam maw?\nStephen: Album Title dingin “Itna Vanglian Hi” cih na teel ung. Itna mah thupi sa kahih ciang ua… hehe…2012 May in kong hawmzo kha uh tam maw.\nZD: Lasa leh laphuak pen SVB te’ bek maw? Midang ong sakpih/ phuah pih a om hia?\nStephen: Lasa pen tutungin Guest Singers nih na sam ung. Nung a Zomi Idol 2011 – Niangpi leh Tuangpi (Suanpu – SVB ii naupa) tua tegeel sam ung. Laphuak ahihleh kei phuah dawng 2 leh Joseph Do Suan Mung tawh ka phuah dawng 1, Rev Dr. Lalpu (Zogam) phuah dawng 1, Thein Khai phuah dawng 1 tua teng hi-in, adangte bel mangla pan copy hi.\nZD: La dawngbang zah bang pha aa, Gospel Song bek maw? Gamla, mopawila, nu leh pa la cih khawng a om hia?\nStephen: La dawng 13 na phasak ung, a tam zaw Gospel la hi in tualo, gamla dawng 3, mopawila dawng 1 cih bang dan hi.\nZD: Album masate’ tawh a kilamdan na a om dia?\nStephen: Tu tungin own tune tam hel zaw ung. Tua teh a late zong khangno vai zawdeuh leh Style kiim zawdeuh ding a ka ngaihsut uh hi ven, bang hong ci diam ah!\nZD: Maranatha Music Ministry thu leh na ngim, na tupna thu atom in nonggen theidia?\nStephen: Kum 2007 in Maranatha Music Ministry na phuan ing. Tua pen a masa pen hi. Tua Ministry nuai ah a tanupi dingin 2007 kum sung mah in ‘Stephen Vocal Band’ phuan in, nung kum 2011 in SOS Trio ka phuan leuleu hi. Hih Ministry tupna ngimna pen anuai abang ahi hi:\nZomi lasasiamte kaikhawmin Pasian min phatkhawm, Minam itna late sakhawm, Minam zuun khawm ding cih ka lunggulhna khat hi.\nMinistry min tawh Recording Studio neih zawh ding lunggulh ing. Tua Studio panin khangthak lasa siamte pattah a, khansuah ding cih ka lunggulhna khat hi leuleu hi.\nMMM mintawh laphuah kidemna neih zawh ding lunggulh ing, minam itna la, atuamtuam… Tua hileh la hoih tampi kineih beh ding hi mailam ah.\nLa lamah a madawk masate MMM mintawh mailamah pahtawina piak ding zong lunggulh ing.\nAtawpna ah hih Ministry pen Pasian minthan nading, lalam music lamah Zomite i khantoh sem nading cih lunggulhna pipen ahi hi.\nZD: SVB in mailam ah, bang vai na nei vua? Gamdang pai nading khawng a om hia?\nStephen: Vai tuamtuam nei kawmkawm mah ung, gamdang a om i mipihte kiangah pai kawikawi a minam itna late, Pasian itna late vasa a nuamsa khawm ding cih bel ka lunggulh khat uh hi den hi.\nZD: SVB vai tawh hamsa nasak mahmah khat leh, nuam nasak mahmah khat nong gen thei dia? (ki pawlna ii nopna leh hamsatna)\nStephen: Nop kasakna hong gen masa lengh – Pasian min phat khawm, aw neihzah siit lo a, awngkhia a lasak khop mah nuam sa penpen ing. A noplo lua ka gen ding om khol kei, mihing ki hitek ahih manin kicinlohna tuamtuam kinei tek a, kei mahmah zong a kicing hetlo ka hih lam kithei kahih manin nakhat peuhpeuh theihsiam sawm ing. Thuaklah luat, hamsa sak luat nei ngei khol kei ing.\nZD: “Topa’ Hoih hi” cih sung ah Suanpu mun ah midang khat a om aa. Amah zong SVB mah maw? (athei nuam tam mahmah veh aw)\nStephen: Suanpu pen Delta, Irrawady Division ah Sangmang in om ahih manin tua la ‘Topa Hoih Hi’ ka khum ding lai un hong om theilo hi. Tua hi a, ama munah a nau Tuangpi ka sap uh hi. Tu a Album thakah zong ‘Upna’n Mitsuan leeng’ cih la hong saksak hi.\nZD: Lungduai takin, nong dawnkik tangtang’ man in, lungdam mahmah ungh ei Pa Mang.\nStephen: Kei lungdam sem ing ey, Guaite!\nZD: SVB te’ tha ong pia den, mipi te’ tung gen nop a om dia?\nStephen: Gennop tampi lakpan in SVB te hiciang ka tun theih nading un no tha nong piak na uhhang hi cih hong gen masa nuam ing. No hangin ko hiciang a tung thei, hici bangin i minam sungah min angah thei suak ung. No tha hong pia kei le u cin ko nasepna in khiatna neilo ding hi. Tha hong pia mipite tungah nakpitakin SVB in lungdamh hong ko hi.\nZD: Ong hopih nuam, ong contact nuam te’ aa ding….\nStephen: Hong hopih nuamte adingin\nNo 84, 5th Floor (R) 49th Street, Middle Blk.\nPazundaung Tsp., Yangon.\nEmail tawh hong contact nuamte adingin:\nStephen Mang stephenmang [at] gmail.com\nSuanpu suanpu [at] gmail.com\nCinpi hcinpi [at] gmail.com\nTuatuang kxtuang [at] gmail.com\nAnuai a tegel pen tangval lai uh hi. Good news for 2 beautiful ladies 🙂\nPresented by Zomi Daily & Sawm Nang\nPrevious: Biography of Sia Francis Do Lian Kham\nNext: Interview with Zamnu (Myanmar Well-known Singer)


url: =US gamsung khualzinna pawlkhat – 48 :: ZOMI DAILY\nposted on 19 February 2016 at 8:00 am Lomkholna: Article, Awnzapau\nDawlnih aa kidawh khau-leii (double-decked suspension bridge) hi aa, Hudson gun kantan aa kilam ahihi. New York khuapi sung aa om Washington Heights veeng leh Fort Lee, Bergen County, New Jersey kikawmna hi aa, leitung bupah mawtaw ciah leh kuan a ganh penpen na mun ahihi.\nAthu: A tomin\nCarries 14 lanes (8 upper deck, 6 lower deck) of I-95,I-9,\nI-45(entire span) US-46 (New Jersey side)\nLocale Connecting Fort Lee in Bergen County, NJ and\nWashington Heights, Manhatttan in New York\nMaintained by Port Authority of NY and NJ\nDesigner Othmar Ammann, Cass Gilbert\nTotal length 4,760ft(1,450m)\nLongest span 3,500ft(1,067m)\nVertical clearance 14ft(4.3m)(upper level), 13.5ft(4.1m)(lower level)\nClearance below 212ft(65m) at mid-span\nConstruction began October 1927\nOpened October 24, 1931; (upper level)\nAugust 29, 1962; (lower level)\nToll Eastbound only. As of December 1, 2013; Cars\n($13.00 for cash, $11.00 peak with E-ZPass,\n$9.00 off-peak with E-Zpass)\nDaily traffic 276,150 (2011)\nVerranazo – Narrows Bridge\nDawlnih akilam khau-leii mah hi a, Staten Island leh Brooklyn kipehsakna Narrows kantan a kidawh ahihi. Amin pen Italiante khualzin hat mahmah explorer Giovani da Verrazo min pua ahihi. Amah pen Europe pan New York harbor lut masa in tua pan Hudson gundung hong tawn in Narrows kiciteng a nawkkha masa pen ahih manin amah phawkna in min kiphuak hi a, thukimpihna akingahna ding zong ol zeeng lo hi. Leii tawh kisai a tomin a nuai a bang hi.\nOfficial name Verrazono-Narrows Bridge\nCarries 12 lanes (6 lanes upper and 6 lanes lower)\nCrosses The Narrow\nLocale New York City (Staten Island – Brooklyn)\nMaintained by MTA Bridges & Tunnels\nLongest span 4,260ft\nVertical clearance 15.0ft (upper level) 14.4ft (lower level)\nClearance below 228ft at mean high water\nConstruction started August 13,1959\nOpening celebration November 21, 1964 (upper level) June 28, 1969 (lower level)\nToll $11.0 as of July 12, 2009(westbound only per car in cash, $9.14 off-peak with EZ- pass)\nCarries 8 lanes of road way\nDesign Suspension & truss causeways\nTotal length 7,308.0ft\nLongest Span 1,600.0ft\nClearance below 135.0ft at mean high water\nOpening date December 19, 1903\nEast River kantan a akidawh leite lak ah nitumna lam ah a nawlnung penpen leii ahihi. Long Island city, Queens kimteng leh Manhattan te a kizomsak leii thupi mahmah ahihi. Hih leii pen kisam lua kisa tek ahih manin 1838 pekpek a lam ding a kisawm ahi a, sum leh paai haksatna hangin ta-angtung zo mahmah lo hi. 1867 kum company tuamtuam hong kipat uh ciangin lam ding kisawm leuleu napi 1903 kum ciangin lamh taktak dingin kikhensat pan hi. Hih lei pen dawlnih takin kilam hi.\nCarries 10 lanes (Upper 4, lower 6) of NY 25\nLocale New York City (Manhattan- Queens)\nMaintained by NYCDT\nTotal length 3,724.5 ft\nWidth 100.0 ft\nLongest span 1,182 ft(W),984 ft(E) & 630 ft center span\nVertical clearance 12 ft\nClearance below 130 ft\nOpened March 30, 1909\nPrevious: Na tate gamtat hoihlo te bangci puahphat ding nahiam? ~ Naalian Zomi\nNext: Kum Za Khat Laisim Minam ~ Hau Za Cin


url: =Kajang – Sungai Buloh meileng lampithak Monday nitaklam 4pm in kihong tading :: ZOMI DAILY\nposted on 16 July 2017 at 2:28 pm Lomkholna: Malaysia, News, Sawltak, World\nMalaysia gam ii khuapisung kikawm nading in akilam ahi Sungai Buloh – Kajang (SBK) MRT meileng lampi Phase 2 pen ki zosiangta ahih manin, zingciang Monday (July 17) ni in honpawi ki bawltading cih theStar pan kiza hi.\nAbeisa in hih MRT meileng lampithak aki honcil in atuangkhempeuh khakhatsung amawkna Free in kituangsak himahleh tutungpen tuabangdan sauveipi Free in ki tuangsakloding ci ahih manin, pawlkhat lungkim mello uhhi.\nMeileng lampithak honpawi pen zingciang nitaklam 4pm hunin kineiding a, honpawi aki neihkhitzawh akipan Service akikhakdong nitak 11:30pm ciangbek Free in ki tuangsakding cimawk hi.\nAbeisa MRT meileng lampithak Phase 1 akihon hunlai in Prime Minister Najib in khakhatsung amawkna in mipi te tuangsak in ki lungdam mahmah hi. Tutung MRT meileng lampithak Phase 2 ahzong tuabangmah dingin ki lamentek himahleh amawkna in tuantheihding pen nikhatzong hilo, akihonkhit akipan tuani 11:30pm ciangbek ahih manin, Free tuantheih hunpen nai 7 sungkhawngbek ahihi.\nMalaysia Prime Minister Datuk Seri Najib Razak ngiat inzong ama Facebook tungah hih MRT meileng lampithak aki hondingvai gelhkhia in, khuasung mipi te honpawi ah hongpai un ci’n sapna nei cihi.\nMalaysian gammi khempeuh hongpai un, Sungai Buloh -Kajang (SBK) Line thak honpawi kineiding ahih manin, MRT (Mass Rapid Transit) meilengthak hongtuangdih un ci’n mipi te zawn cihi.\nMRT Phase 2 pen Muzium Negara panin Kajang kikal hiding a, zingciang Prime Minister Najib ngiatzong meileng tuangding cihi.\nVideo: MRT Underground Train Ride Preview\nMRT meileng lampi Phase 1 pen Sungai Buloh leh Semantan Stations kikal ahihi. Phase 1 leh Phase 2 kikalpen zingciang ki tuangsuakthei nailoding a, Tuesday (July 18) zingsang 6am hun akipan ki tuangsuak theipanding cihi. Light Rail Transit (LRT) Kelana Jaya, Sri Petaling, Ampang routes tetawhzong kizomsuakding cih kiza hi.\nMRT Phase 2 pen akigawm in 51km sau in, Stations bekbek akigawm in 31 pha hi. Tualak ah Station 7 tepen leisung, leinuai ah Underground in akilam ahihi.\nMRT meileng lampi athak ii Muzium Negara Station panin LRT, Monorail, KTM, Express Rail Link cihtetawh avekin ki zomsuak theiding cihi.\nRelated: Malaysia MRT meileng khakhatsung amawkna Free in ki taisakding\nMRT meileng lampi Phase 1 pen nungkum December khasung in akihong hi a, asauna 21km ahihi. Phase 1 ah Station bekbek akigawm in 12 pha a, tuate pen Sungai Buloh leh Semantan kikal ahihi. Phase 1 pen akihon khitzawh nisim in Passengers akigawm in mi 15,000 bangin zangden uhhi.\nHih MRT Phase 2 ki hongkhinleh MRT meileng azangpen nisim in Passengers mi 150,000 bang phaden dingin ki lamen hi. Sawltak #zomidaily\nPrevious: ZAM Thupuak :: 16 July 2017 (Nottingham University ah sangnaupang thak kila ding)\nNext: Australia gammi khat Thailand ah Parasailing atuanleh kia in si


url: =LAAITUI’ GAM TAANGTHU - Laibu Saal\nHome > Zogam Khua tuamtuam te Thu > LAAITUI’ GAM TAANGTHU\nLAAITUI’ GAM TAANGTHU\nA. THU MASA\na. Kongkoh masak nop.\nAki tumngei hetloh, Laaitui khua’ taangthu at ding.\nNidang, bangmah aki tuak, aki theih, aki sinma in, Laaitui khua’ taangthu at ding ngaihsut in aki nei ngeikei hi. Aki kem, aki neikha khua tawh kisai thu ciaptehna khawng zong khua’ taangthu at ding tupna tawh aa aki kem a hikeizaw hi.\nTaangthu…, ahong ki attek ciangin\nTuciangin, thei… theilo; hi… hilo cih om nawnlo in, atuak peuhun taang thu hong ki attek ciangin, kimkhat khatte bang, amaanlo pipi a ki deihkaih vive in lemlem, ki zunzun in hong ki atthei hi.Tangthu gengenloh, ei theihkhak, ei bat khak ciang thute nangawn zong, a hilopi pi aa ahong ki-at ih muh ciangin, mul kim huai leh lung hihmawh huailiang zah dongin hong hi hi.\nAki guuksak thei…, taangthu,\nTaangthu a at te’n lah, at zota ungh ci’n amau aa ding a hoihthei thei in a at uh ciangin, a at zolo, agen zolo te’ taangthu a hoihsun sun khawng zong amau aa lam ah a hoihthei thei in kai in, a laksak thei uh hi. Tuabang ciangin, a atzo te’n maan takei leh, amaan aa a lakzo a nialzo omtuanlo ahih manin taangthu nei suak mikmek hi. A at zolo, a gen zolo te’n ahih leh, a taangthu maan uh aman suah uh ahi thong hi.\nA muanhuai kua omnawn ahiam?\nThe Chin Gazetteer leh Tha Chin Hills a kici laibu nihte zong, Khamtung gam tawh kisai, Mangkangte, Carey and Tuck te nihin a at uh ahi hi. Carey ih cih in, Khamtung gam Mangkangte in ahong laaktoh phetin, amah leh Fowler Laaitui ah hong pai aa, Hausapa Pau Suang tawh kiciamin, sialsi ah aki diah sialmei tawh a ki vatteek teekte ahi hi.\nAhi zongin, tuabang ahih nate uh hih laibu nihte sungah a ki helloh banah, Laaitui gam tawh kisai Suang Khua Kam leh Hau Cin Khupin thubuai aneih uh ciangin, tuabang ahih nate uh ngaihsut in neinawn kilkel lo in, thu a langkhenh uh hi.\nEn!, taangthu ih atleh,\nLaaitui khua taangthu at ding aki tupna in, ei taangthu amaan teng midang hong guksak sate in atheih na ding uh, ahong guksak nuamte in, ahong guksak ngam nawnloh na ding uh ngimna tawh aa a ki at ahi hi.\nMihing kician hihna ding.\nMihing kician ih hihna dingin, taangthu kician ih neihkul hi. Taangthu ih theihna tawh mi ava tawng ding, ava gal bawl ding, ava phinh ding cihna hilo in, ei leh ei ih ki huutna dingciang bang theihtuak ahi hi. Tulai khangno kimkhat khat bangin, taangthu thuukpi pi cikei ning, apu, api, anu apa, ani agang aa kipan, a sanggam a u anau ding nangawn atheilo a omlai liang hi. Nidang laiin, Kawlte ka koko leh, tu in tua bang hihna in, ei tung ahong tuu ahi thong hi. Tuabang lawm lawm in, mihing takpi, ganhing tawh a ki lamdang kei hi.\nHih thu ciaptehna(Memory), “ LAAITUI KHUA MUALSUANG,” a kicih na in, midangte, “ Mualsuang,” cihna tawh ki banglo in, a cihnopna leh deihna in tuampian deuhse hi.\nMidangte in, “Mualsuang,” acih uh leh, a beisa hun sungaa a piangsa taang thute atna ahi hi. Hih , “ LAAITUI KHUA MUALSUANG,” in,\n(i ). A beisa aa thu piangsa, taangthute,\n(ii ). Tuhun laitak aa apiang laitak thute leh,\n(iii). Mailam aa ahong pianglai ding, Laaitui gam; Laaitui khua leh Laaitui’ tate thute cih, khen thum in ki khen aa ciaptehna ahi hi.\nAtungaa, “ Mailam aa a pianglai ding,” cih thu in, mailam ah, Laaitui’ gam, Laaitui khua leh Laaitui’ tate aa dingaa deihna leh lunggulhna tawh lam-etna, mitkha tawh muhkholhna(Vision) in, tum-in a ki gelna ahi hi.\n“ Laaitui khua Mualsuang,” ahong piankhiatna.\nHih Mualsung at 1998- kumpek aa a ki panzo ahi hi. Thu ki cingthei sa nailo in, damdam in a ki kankan bawl laitak, 2000- kum ciangin 125-kum Jubilee taang thu kan Committee te’n, Laaitui khua taangthu hong suahsak ciangin, nawhhih nawnlo in, damdam in a kigel ahi hi.\nA kigel masakna bangin hong ki suaksak hileh, tu aa zahin thu a ki cingzo kei ding hi.\n“ Laaitui khua Mualsuang,” sungaa a ki at thute.\nHih Mualsuang sungaa a ki at thute in, ki nial theihna, muan khialhna a om lohna ding ngimna tawh in, amaan belbel ahih lamtak lahtheih na dingin, a hithei zahin, athem aneng(detail) dong takin, a ki at ahi hi. Pawlkhat khatte bang, zum lai tawh ki lakliang hi.\nAhi zongin, pawlkhat khatte gtn:- khang-gui suutna, degree ngah leh tan 10- ong cihte pawl ahihbang lian aa guan(upadate)ding ki hih theilo hi.\n(e). “ Laaitui khua Mualsuang,” ii ngimnate\nHih, “ Laaitui khua Mualsuang,” a ki ngimna in, Laaitui’ gam, Laaitui khua leh Laaitui’ tate thu a kimtakin a kihel baanah, Zongei na leh Zomite tawhkisai dan leh ngeina atuam tuamte zong kihel dingaa, Zomite tawh kisai thu leh la khatpeuh peuh aki ngahna, aki theihna ahihna ding aki tumh ahi hi.\nAhi zongin, tuabang in ki hihding hileh, thu leh la kimtak aa kanna ding a sauveih ding baanah, laibu zong sahlua ding ahih manin, tua ngaihsutna kikhawl phot hi. Tua thu leh late a ki cingin kanpha aa laibu tuamaa bawl dingin ngaihsut na kinei hi.\n(f). Asah ding, Laaituite’ Taangthu bu.\n“ Laaitui khua Mualsuang,” sungaa a ki at thu leh late in, abeisa hun sung aa a ciaptehhuai leh a ettehhuai ih gualzawhna sate; mailamah zong tuate siiksanin koici bang tawhin gualzawhna lalai lai ding, cihthute bekbek aki ciaptehna, Laai-tuite’ Taangthu bu ahi hi.\nTua hiaa, ih sep ih bawlin atawm leh, ih Taangthu bu in neu in paa dingaa; ih sep ih bawlin atam leh, atam na tawh kizui in, ih Taangthubu in sahpah ding a hih zahkhat in, tuabang aa asah na dingin Laaitui’ tate mimal ciat ii pansan leh mawhpuak ahih lamtak ih telloh khak ding, lung himawh in kong taangko hi.\nB. LAAITUI’ GAM TAANGTHU\n1. Gungaal, Laaitui’ gam thu\n(a). Gungaal gam ih cihin,\nMeitei gun, nitumna lam gamteng hia, adung tai (80), avai tai (25) azaa kuampi khat ahi hi.\n(i ). Nitum nalam pan, Ciau-gun dungdung,\n(ii ). Leilu lampam, Ci-vuu-khuuk ( Behiangzang )\n(iii ). Nisuahna lam pan, Meitei gun dungdung,\n(iv ). Leitaw lam pan, Nuunglui dungdung\n(b). Anei masa bel\nA ki kanhtheih na ciangah, Gungaal gam kuamteng khempeuh, Dallang khua ukpi Khuang Ceu in anei masa pen ahi hi.\n(c ). Anei nihna\nKhan Thuam mangkua in saw’m\nKhan Thuam mangkua in asaw’m ciangin, galtai in Dallang khua ukpi Khuang Ceu vabel hi.\nKam Hau in gungaal gamteng zogawp\nTawlpi khatmah ava belh khitzawh ciangin, Khan Thuam’ ta upa Kam Hau in, Meitei gungaal nitum na lamgam aa om Gamthawm, Tengkul, Satak leh Singgial khua ateeng, Thahdo leh Zote sim kawkawiin zogawp hi.\nKhuang Ceu tungah ngen\nTuaciangin Khan Thuamin atate teng tawh Khuang Ceu kiangah, Gun gaal gam nitumna lamteng Nuunglui panin Ci-vuu-khuk( Behiangzaang) dong anget leh, a piapah hi.\nTua ahih manin, Khan Thuam in anei nihna ahi hi.\n(d). Anei thumnate.\nKhan Thuamin a tateteng hawmsak.\nKhan Thuam in atate teng leh a innlak sanggam pa Khan Lam anuai aa bangin a hawmsak hi.\nNuunglui panin Lualui dong, a innluahpipa, Mualbeem ukpi Za Pau, Lualui panin, Thuui-lui dong, Saizaang ukpi Gawh Pau, Thuilui panin Tanglui dong, a innlak sanggampa, Losauhausa Khan Lam, Tanglui panin, Ci-vuu-khuuk (Behaing zaang) dong Tedim ukpi Kam Hau, hihbangin tanh in a hawmsak diimdiam hi. Tua a hihmanin, Za Pau, Gawh Pau, Khan Lam leh Kam Hau te, mi li te in anei thumn ahi uh hi.\nGungaal gam ataan’ na uh.\nTua bangin a neihtek uh hangin, Khan Thuam leh ata te Kam Hau, Gawh Paute asih zawh ciang un, Khan Thuam inn luah pa Za Pau, Gawh Pau’ ta, Thuam Thawng, Kam Hau’ innluah pa, Khua Cin leh Khan Lam’ Tapa, Khan Hangte akhan ciang un, Mualbem leh Khuangli gal kisim uh hi..\nMualbem ukpi Za Pau in, Tedim leh Saizaang gamte tawh kopin gal ado hangin zozo lo in gal alel hi. Za Pau in gal alelh ciang in, Zul Ki a kici khat Khuanglui ukpi Nial Ciin kiang ah gal kilep ding agen ding in a paisak hi.\nZul Ki zong Za Pau sawlna bangin, gal ki lepna ding gen ding in Khuangli ukpipa Nial Ciin kiangah pai in ava gen leh, Nial Ciin in, Za Pauin gal kilep ding a ut leh, sial (100) leh Gungaal gam(nitumna lam) Nuunglui pan in Ci-vuu-khuuk dong apiak leh gal kilem zo bek ding ahihna kam avai khakkik hi.\nZul Ki zong ciahkik pah vingveng in, Za Pau kiangah, Nial Ciin kam vai khak teng vagen kik hi. Za Pau in zong, ama uk Mualbem gam, Thuam Thwng uk Saizaanggam leh Khua Cin uk Tedim gam a sial omteng (100) acin dong kaikhawm in, Nial Ciin kiangah Zul Ki leh En Ngaih sawl in apia sak hi.\nTuabangaa a va piak uh ciangin, Nial Ciin in zong ama nget bangin Gungaal gam ngah nailo ahih manin, alung akim kei hi. Ama nget bang angah lohin gal ki lepna bawl zolo ding ahih na a vaikhak bek thamloh in, a sial (100) lah la veve leh En Ngaih zong aman hi. Zul Ki zong ciahkik in atuah thu piangteng Za Pau tungah va kokik hi.\nZa Pau in zong, Nial Ciin ngetbangin Gungaal gam, Nuunglui panin Ci-vuk khuk dong apia dingin Hau Khua Thang leh Tual Son tenih Khuanglui ah, a paisak leuleu hi.Tuabang aa Nial Ciin in anget teng angah ciangin, gal kilepna bawl in, En Ngaih zong a khakkik hi.\n(e). Anei lii na\nZa Pau in a gallelh manin, Khuangli ukpi pa Gungaal gam pia ahih manin, Nial Ciin in anei li na ahi hi.\n(f). Anei ngana\nTuazawh ciangin, Khuangli leh Phalaam gal kisim uh aa, Phalaam ten gal limzawh mahmah uh hi. Phalaam te in Khuangli te’ zam golpi khat a laksak ban uh ah, ukpipa Nial Ciin inn zong ahaal tumsak lai hi. Tua banah, Nial Ciin neihsa Gungaal gamteng zong a laksak zawh ciangin gal ki lepna anei thei pan uh hi. Tua hia, Phalaam ukpi Conbik in anei ngana ahi hi.\nTua hun laitak in, Gungaal gam sung pan in, tu lai tak aa Laaitui gam ah, Gaangte leh Vaaipheite nana teeng masa uh a, Vaaipheite in Laa-mang leh Neihsial ah, Gaangte in Suangkuazaang leh Sialthah ah nana teng uh hi. Inn (150) bang nana pha in, Sak Mang (Guite) in hausa sem hi.\nKhan Thuam in, Phalaam, Dallang leh Tlanrawnte huhna tawh amah a sawwm mangkuate Vaipi a kici gal tawh asim kik ciangin, Tedim aa om Laang Za(Zo-Manlun) te leh Laaitui gam aa Vaai-phei leh Gaangte lau in, India gamlam ah nana lal uh a, kum (50) taang bang nana kilawi hi.\n(g). Anei gukna\nLaaitui gam, Pau Suang in lei.\nPau Suangin, Gungaal gamsung aa, Laaituigam Phalaam ukpipa Con Bik tung panin anuai ateng tawh alei hi.\nPilii (4’.0”)asau saiha tawnnih\nBehiang kumsim ( kum 3 sim) in sialsiah\nMualgulh aa ding sialpi khat.\nTua aa ki panin, Laaitui gam Pau Suangin anei hi.\n2. Dimpi panin.\n(a).. Dimpi khuasat\nKik Thangin a naupa Nam Thang tawh amau ten masak na, Ciim- nuai panin Dimpi khua a sat masa bel hi. Tua hunlai in, Dimpi leh akim apam kuam khempeuh ah tu laitak a Thaangnuai leh Thaangkaai kual tengah kuamah a tengnai kei aa, mun leh gam awngthong vive ahi lai hi. Tuateng khempeuh Kik Thang in ama gam ding in la in, tua sung aa a om cikhuuk, khuaikeen, singkung leh gua phung teng khem peuh ama aa ahi hi.\n(b). Khuadang hong kisaat\nDimpi khua aki saat zawh ciang in,\nLaaibung khua, khua giat hong kisat uh hi.\n(c ). Dimpi ah hausa semin mang\nTua gamsungaa ahong lalaa ateeng khuate tung panin, inn-saliang, gam saliang leh leitang phiangsiah dingin innkhat panin taangseu khatta akaih banah, cibut te leh khuaisawkte tung panin zong siahkai in a uk hi. Tua hunaa kipan,\nVungh Luah khang dong, akhang akhang in atung aa khua giatte tung panin siah akai uh hi.\n(d). Siah taanna\nVungh Luah’ khang ciangin, Dimpi khuami, Hatlangh behte Kim Eeng a ki ci mi khatin, Vaunaa khuami te khi-awh azuak khat, Sialtaang lui geiah, hei tawh tolum in a khi-awh laksak (Damiah taih) hi. Atung aa khua giat tengin zong a sipa’ phu Kim Eeng tungah la ding in a vaihawm uh hi.\nGumpa leh honpa…, Vungh Luah\nKim Eeng in zong tuabang ahih na Dimpi hausapa Vungh Luah bekin, hon khiazo bek ding hi cih thei ahih manin, vokliang khat akong pan in lawn pheiin a suutpi apom hi. Tuaciangin Vungh Luahin, a hotloh a phamawh hi.\nTuabangin ahot ciangin, tua khua giatte in, Kim Eeng tungah a sipa phu la zolo ahih manin Vungh Luah tungah alung uh a kimkei uh hi. Tua ahih manin, asiah piak uh a pia nawn kei uh hi. Tuabangin, Vungh Luahin Kim Eeng a hotkhiat manin asiah a taanlawh hi. Tua ahih manin, Vungh Luah khang pan kipan Dimpi leh Dimlo bek ah siah akaai hi.\n(e). Dimpi ah hausa asem ngei teng\n(f). Dimpi ah lungmuan omlo\nPau Suangin Dimpi ah hausa sem in amaan laitak in, asal taisuahte kan dingin,\nGin Khua Thang ( Pau Suang’ naupa- ta neilo )\nCial Awn ( Thuam Kam’ pu sawn )\nPum Heen ( Kham Khua Gin’ pu’ hi a, ta numei bek nei )\nHeen Ngul ( Nang Khua Zam’ pu sawnsawn’ sanggam-zineilo ) a vekpi un (4) apaisak hi. Lophei khua atun uh ciangin, a khuamual uh ah gallel tuah sia Sihzaangte nana tawlnga aa a om va tuakkha uh hi. Tuate kiangah, a sal taisuah uh a theikha tam ci’n adot uh leh, “ hong hopih kei un, sahang gilkial bang hi ungh,” cin nana dawngkik hi. Tuabek thamloh athau uh ki etsak ding ci’n pute thau laksak in, athau naakheng uh cil a phihsak zawh ciangun, pute avekpi un manin a ngawng uh tanin, a lutang uh a khuamual singzum dawnah asuang uh hi.\n(Tua pute’ Sal kante zong, Sihzaangte in a na selsim gige mah ana hi hi.\nHihbangin Sihzaang pawlkhatte gitloh na kituak hangin, a Sihzaang sungmah mah ah zawl kinei a, tuate hong genkik hi kici hi. )\nHihbang thu Pau Suagin atuah ciangin, nasa mahmah a, Dimpi khuaah a tensuak ding, lung muanhuai a sanawn kei hi.\n3. Laaitui khua saatna\n(a). Pau Suang leh Thuam Thawng\nPau Suangin Thuam Thawng unu, Za Niang tawh kiteng in, a tapa Pau Khua Zam ahong khankhit ciangin Mualbem khua ukpi Do Thawng naunu Ngul Khua Lian tawh ki tengsak hi. Thuam Thawng in Pau Suang gal leh sa a kipan abang abang ah muang hi. Pau Suangin lah Thuam Thawng asungpa ahih na tawh zahtak bawlin thukumh tontung hi.\n(b). Gungaal ah khua saat ding\nThuam Thawngin Pau Suangte pata thu akup inah, “ Tuin Dimpi gam leh Saizaang gam tulzo ta a, anpiang hoih nawnlo hi. Phalaam gam gungal ah, gamkhat tuak leiin, khua sat le hang an ki kham ding hi. Gunpi-Meitei dai in kai ning, Gal leh sa ih tuah leh zong khat leh khat i ki hot theihpak pak na dingin khua a kinai in saat lehang,” ci’n akup ciangin, amau zong a pata in a thukim pah uh hi.\n(c). Kaaptel khua saatna\nThuam Thawngin zong, Khuangleng khua asim laiaa amat hausapa tanu Lalvanchingi tawh Phalaam ukpi Con Bik tungah gam anget leh, ukpi pa in pa in zong, “ Thuam Thawng aw, Kaaptel gam dingin, gunpikaa panin inn- buuk dong kong pia hi,” aci hi.\nLaaitui gam satpih ding kamciam\nTua ciangin Thuam Thawngin, Dimpi khua hausa Pau Suang zawnin, “ Tu’n Kaaptel khua hong satpih masa in, tuaah galmuan a omzawh ciang in, nang na tupna Laaitui gam hong saatpih ning,” ci’n Saizaang khuaah kamciam apia hi.\nKaaptel khua satpih masa\nPau Suangin zong Dimpi khua pan inn (27) tawh, Laaitui sat ding tupna tawh in,Thuam Thawng Kaaptel satpih masa hi. Kaaptel, Sihsiip aki cihnamun ah kum(3) a omkhit zawhciangin, Pau Suangin Thuam Thawng kiangah, Laai tui sat ki atna dingin agen hi. Thuam Thawng in zong, “ Pau Suang aw, lo in, gal leh sa kihu zolo ding hi,” ci’n a awi nailoh na agen ciangin, Pau Suang zong, lungkim lo in, khuasat dingin, a kipan ngawh hi.\n(d). Lungduai tak aa angaak, Pau Suang\nPau Suangin a suungpa Thuam Thawng Kaaptel a saatpih zawhciangin, a kamciam om bangin, Laaitui khua a saatpih ding in, kumthum taangbang a ngak laitak in a nuphaal pa Am Thang zong Muizawl gam saat nuamin hong hong tunbeh hi.Tuaciangin, Pau Suangin ama vaiteng a suungpa leh a nuphalpa akupna in ah,\n(a) Khangciang vaimang, tongdot luangin tuai Thawng tuai Thang na hawm haibang ngak ingh ee.\n(b) Hawmsiam ve aw, Teltui gual aw, hi ci bel ka hei diam aw…\n(e). Khua saatna ding gam enkaak\nPau Suangin Laaitui gam ngen dingin Phalaam ukpi Con Bik kiangah a pai main, Laaitui gam sang aa a hoih zawk na mun a omkhak leh ci’n, Innbuuk pang, Kawilaam gam en dingin apai uh hi. A lampi uh, Innbuuk nuai ah, sazuk kii-dawng khat tuak uh a, “gam saatzo tana hen na cih leh, sazuk hong kha- sak inla, atak lam delhphah in hong tuuk hen,” ci’n PauSuangin, a tapa Pau Khua Zam a kapsak leh, acih bang linlian in amanh hi\nAi- pha ngah hang ci’n lungdam in ciah uh aa, Sihsiip aa omteng in sazuk sa tawh sunsiah bawl in, khuang leh zam thuah in a gualnuam uh hi.\n(f). A lung himawh…, Thuam Thawng\nTua nitak Thuam Thawng lokuan vai atun ciangin, azi Thang Ning’ kiangah, “ Nidangin Dimte in khawwmbel khat nangawn aneek uh ciangin, hong kokhial ngeilo napi uh, tutung bangding hong kolo uh ahiam?,” ci’n azi Thang Ning adot leh,“ A khua sat ding uh na awi nailoh man hi. Tu in, Kawilaam’ gam gam enkaak uh a, aipha ngah ahih man un lal ding uhhi.\nPhalaam leh Hualngo tawh kopin hongsim leh, ahong huh ding omlo ding hi,” acih ciangin, zubel khat tawh paipah vingveng in vasiim hi.Tua tungtaang in, Thang Ningin, a pasal ThuamThawng tungah la khat agenin ah,\n(a) Kiang aw na zamluang aw ee na min ngeih aw, kua kiangah laanbang ih nga bel diam aw ee.\n(b) Kiang aw na sinthu bang leh nem diildial ven, sim lei zilh aa gam a za lua ding hi ee.\nTua ciangin Thuam Thawngin, “ U Pau Suang aw, Innbuuk paangah na ten liang sangin Laaitui ah tengin la, gunpikaa panin Innbuuk dong, Tanglui vokpi zuncia aphakna dong lain, “ ci ‘in a deihsak nateng agen hi\nNB:- Thuam Thawngin, Laaitui gam a sanggampa Pau Mang aa dingin a hawisak gige ahi hi\n(g). Laaitui gam lei\nPau Suangin Kaaptel khua panin, Phalaam ukpipa kiangah , pili sau Saiha tawnkhat tawh gam ngen aa, paipihaa lam alak dingin, Heilei ukpi Khan Hau sialpi khat manh khiipitang khat tawh acial hi.\nAmah leh a upa (3) te\nKai Gin hih teng apai uh hi.\nKhan Hau in ama kudai in zui theilo ahih manin, ama taang ding in a upate Hau Zuan leh Son Khoi te sawlin a paipih sak hi.\n(h). Phalaam ukpipan’ gam pia\nPhalaam ukpipa in, «’ Meitei gungal, nitum na lam tengah khuasat na ding gam na lei nop leh, keima aa vive hiaa, na dei na peuhpeuh na leithei hi. Laaitui gam ding na leinop leh, Nisuahna lampan ….Meitei gun dungdung Nitumna lampan……Lentaang mual\nLeilu lampan……… .Sialliing mual leh Tuitaw lampan…….. Tanglui ciang kong pia ding hi,” ci’n lungkim takin saihaa a sangpah hi.\n( Hih a saihaa piakin, Cin Lian in Lunglenkawl aa amat sai’ haa ahi hi.)\nPhalaam’ tungah Siah piak ding teng gen\nTua baanah, Phalaam ukpipa in anuai aa bangin vaikhak lai hi. “ Pau Suang aw Laaitui gamah, khua saat ding na hih ciangin, ka khutnuai a khua om khempeuh tawh a ki bangin kong koih theih na dingin, sialpi khat nong pia masa ding hi.Tua hileh khua khat leh khua khat ki nawngkai sak loh bekthamloh, Mualgulh a kici, kei leh ka khutnuai khua dangdangte ki pawlna in kong kep kong van kong huut theih na ding un, behiang kumsim in, sial siah leh mi asih ciangin, misiah cih hih siah namnih na tu nata khang dong in nong pia ding hi,” a ci hi.\nAsiah kaihdan ding hilh.\n“ Tuamah bangin zong, Laaitui gam sungah nangma deihna bangbang in siah nakai thei ding hi,” ci’n thu apiak zawhciangin, hausa ahih na ciapteh na in daaktal no khat a pia hi.\n(i). Laaitui khua saat\nPau Suangin Phalaam ukpipa Con Bik tungpan Laaitui gam aleizawhciang Kaaptel khua pan in, Dimpi pan aa a hong lalpih inn (27) tawh, 1874-kumin Laaitui khua a saat hi. Laaitui khua atun tuungin, tu laitak aa Khuamunzaangah tawmvei ki nga phot uh hi.\nKhua sat teng in\n1. Pau Suang - Gualnam ( Khup Lian Kham’ pu’ pa )\n2. Pau Pum - “ “ ( Vungh Za Kam’ pu’ pu )\n3. Kai Khua Thang - “ “ ( Kam Khup’ pu )\n4. Za Neng - “ “ ( Vungh Khua Kai’ pu’ pa )\n5. Pau Khua Thawng- “ “ ( Thawng Khan Thang’ pu )\n6. Pau Vungh - “ “ ( Zel Khua Vungh’ pu’ pa )\n7. Go Thawng - “ “ ( Thawng Khua En’ pu )\n8. Heen Vum - “ “ (VumZaThang’ pu-asuan akhakte\n9. Thuk Kham - “ “ (Langh Khua Nang’ pu pa )\n10. Suangh Lian - “ “ (Lian Za Kham’ pu )\n11. Kai Siin - “ “ (Kam Khua Nang’ pu’ pa )\n12. Pau Cin - “ “ (Khan Don ‘ pu pa )\n13. En Khual - “ “ (Vungh Khawm Pau’ pu’ pa )\n14. Thang Sawm - “ “ (Vungh Sian Kham’ pu pa )\n15. Gen Vial - “ “ (Vial Khan En’ pu )\n16. Kai Thual - Songpuut (Thawng Khan Kap’ pu’ pa )\n17. Son Awn - “ “ (Sian Khua Nang’ pu’ pa )\n18. Pau Awn - Hatlangh (Vial Nang’ pu-asuan akhakteng\n19. Kai Gin - “ “ ( Sian Cin’pu – tudong Mualnuamah teng\n20. En Kham - “ “ ( Zel Khua Zam’ pu’pa )\n21. Sing El - Milun ( El Nang’pu)\n22. Kual Pau - Thawmte ( Ngul Sian Kham’ pu’pa )\n23. Khawm Hem - Gangte ( Zel Lian Kham’pu’ pa )\n24. Tawng Kham - Phaipi ( Vungh Sian Go’pu’pu )\n25. Phut Awn - “ ( Dai Khan Pau’ pu’ pu )\n26. Tuang Kham - “ ( Tun Za Nang’ pu’ pa )\n27. Lut Awn - “ ( Kam Za Cin ‘ pu’ pu )\nNB : Lam Vungh zong khuasaat ding te lak ah ki hel in Kaaptel ciang dong zui hi. Kaaptel takpan aktui-ai a saansak leh aipha ngah ki salo ahih manin, amah tua takpan in khawlkikin, Laaitui khua sat ding aphual atun dong zui nawnlo hi.\n(j). Khuasaat mang’ (dream)manh\n(a). Laaitui khua a tunsawng, tulaitak aa sangmun ah aten laitak un, zankhat Tawng Khamin mangkhat amat na ah, tulaitak aa khua munah, Patmuu vawhin khuakhung Peengpeemual dong ah vawhto hi. Tua a vawhsa Patmuu po in, apalh ziahzuah zong amu hi.(Hih mangin manghoih, mangpha hi’n, Laaitui khua in, hunkhat teitei ciangin, hoih in, pha in, nuamsa in khangto aa, paakpalh abat ding ahih na ahi hi.)\n(b). Milunte, Khat Thang’ zi, Sing El’nu, Veivaang in amangin, Laaitui khuaah Meemaw in hausa semin, Sawlvai in upa a sepna zong mangin a manh hi.(Hih mangin, hunkhat ciangin, Laaitui khua, a pillo, a siam lo leh a navaaklo hausa leh a pillo, a teilo leh a picinglo, upa pawl khatte in ukin a vaihawm ding lamtak aki genkholh na ahi hi.)\n(k). Kongpi mungcinglo.\nKhua a kisat ciang , a kisam a phamawh teng Kongpi mung cinglo in khua ki saat theilo Khua aki sat ciangin, Kong pi mung aki ci,\nLaampi, hih teng aki cinloh in khua ki saatthei lo hi.\nKongpi mungteng in,\nKhawm Heem …….Khuang\nKai Nok ………….. Daakpi\n(l ). Hausa sem\nPau Suangin, Laaitui khua aa asiahkaih teng\nTuktha ( kum khat in tha’ khatta )\nKhaltha ( kum khat in tha khatta )\nDaaksaap ( sabaak khat )\nKhua paa a lal tha te inn kepsak\n(m ). Khuasat la.\nLaaitui khua asaat tungtaang in, Pu Kai Siin in Pu Pau Suang aa dingin anuai aa bangin la a phuah sak hi.\n( Latung )\n(a). Vaangkhua deih ingh gual tawh sai bang saat ingh e…, Khuamual deih ingh lallu’n lam bang zong ingh e…\n(b) Lallu aa lam bang ka zon ka khuahmual aw Siing khuahmual sang ka khuahmual ki tawi zaw maw…\n(a). Lung deih aa vaangkhua ka saat aw…, Kasuan tuu bang zing hen aw…\n(b). Kasuan tuu bang zing hen aw e…, Vaangkhua peek in zai hen aw… Pau Suangin anuai abangin la mah tawh a thukkik in ah,\n(a). Zaang sa-ngalpa na bualna maazaam ingh e, Kamkei na tuang lam laaiah, sauphei sang e.\n(b). Kamkei na tuang lam laiah sauphei sang e, Anbang it leh a itlo, khenna hi eee.\n(n). Anung tunteng\nKhuasaat zawh kum(3) khit, 1877 kum aa anung tun te.\n1. Kai Hong (Thual Za Thang’pu ) ( Gualnam )\n2. Kai Hang ( Hang Khua Nang’ pu ) ( “ )\n3. Lam Son ( Ngul Do Nang’ pu ‘ pa ) ( “ )\n4. Lam Vungh (Thang Khua Khai’ pu’ pu ( “ )\n5. Tawng Awn ( Awn Za Nang’ pu ) ( “ )\n6. Khan Lut ( Gin Khan Pau’ pu’ pa ) ( “ )\n7. Khan Suum ( Tual Khua Gin’ pu ) ( “ )\n8. Son Kham ( Vungh Kham’ pu) ( “ )\n9. Dongh Zel ( Zel Khup’ pu ) ( “ )\n10. Ngul Laai ( Khup Go’ pu’pa ) ( “ )\n11. Pau Kim ( Kim Za Kham’ pu ) ( “ )\n12. Khup Thual ( “ )\n13. Gawih Vum ( Pum Khan Go’ pu’ pa) ( “ )\n14. Lam Hen (Vungh Sian Thang’ pu’ pa) ( “ )\n15. Lam Thawng (Song Khan Langh’ pu’ pa ( “ )\n16. Son Theu (Theu Go’pu ) ( “ )\n17. Suan’ Vungh ( “ )\n18. Lut Khai ( Nguil Thawng’pu’ pa ) ( “ )\n19. Hong Awn ( Awn Hau’pu ) ( “ )\n20. Hang Siing ( Khan Nang’ pu ) ( “ )\n21. Dawl Kham ( “ ).\n22. Lut Son ( Kham Dal’pu ) ( Songpuut )\n23. Siing Vungh (Vungh Do’pu ) ( “ )\n24. Lut Awn ( Songpuut ).\n25. Kai Nok (Thawng Zen’ pu ) ( Haatlangh )\n26. Hen Siin ( Siin Khua Gin’ pu ) ( “ )\n27. Pau Kham ( Khup Vial’pu ) ( “ )\n28. Siing Gin ( Tuang Siing’pu ) ( “ )\n29. En Awn ( Awn Khua Zam’ pu ) ( Naulak )\n30. Go Zam ( Khup Za Cin’ pu ) ( “ )\n31. Kham Vungh ( Naulak )\n32. Phut Neng ( Neng Khua Thang’pu ) ( Suksak )\n4. Laaitui’ gam a ki huutna\n(a). Thu patna\nLaaitui khua aki sat aa ki panin, Laaitui gam, khua leh ami te aa dingin, asi anaai tawh, anuntak na apia aa asih lawh amanh lawh, azawn’ angau lawh, a cihmawh azawngkhal lawh, asup abaai lawh, atumh leh amanh lawh leh agamh lawh tampi a om hi. Tuabang in a om hangin pawlkhatte aki theilo, aki ciamteh khalo, aki phawk khalo zong tampi tak om dingin ka um hi.\nA ki phawkkhalo a ki theikhalote, tulai khangte in zahtak na i piakna, hih Laaitui khua Mualsuang tawh i ciamteh hi. A ki phawkkha, a ki theiteng anuai aa bangin ki ciamteh hi.\n(b). Pau Suang’ khang ( 1874- 87 )\n(1 ). Phalaam ukpi upa,Tei Hen\nLaaitui khua aki sat zawh kumkhat bang aphak zawh ding ciangin, Phalaam ukpipa Con Bik in, Laaitui khua avan dingin, a upa Tei Heng a paisak hi. Pau Suangin zong sialtalpi khat ana gawh hi. Upa Tei Heng in sialpi khat a ki piak ding sangin thau khat deih zaw ingh a cihciangin, Pau Suangin ama tawilai, tualai sumtang 150/-manh thau khat apia hi. Hihbang aa a hihna in Laaitui khua a khualna man ahi hi.\n(2 ). Tedim ukpi, Khua Cin tawh\nPau Suangin Phalaam ukpipa tunga, behiang kumsim aa apiak ding sialsiah nihvei taang a piakzawh asau veilo in, Tedim ukpipa Khua Cin in, Pau Suang kiangah taangseu siah apiak na dingin zawhthawh thu tawh a ngenaaa, a ngahloh ciangin a galbawl pah hi.\n(i ). Phut Awn man in kolbulh\nTuabek thamlo, Tedim aa sial ngenkik dingaa apai, Pau Suang’ upa Phut Awn manh in kol na bulh hi. Tuabang aa a na hih ciangin Pau Suang’ zi Za Niang, a tapa Pau Khua Zam leh Phut Awn sanggamte teng tawh Phut Awn atat na ding zam khap (8) khat kengin, a vapai uh leh, Khua Cinin a zam sang nuamlo bek thamlo a cihsa taangseu siah apiak keileh Phut Awn a khahkikloh ding agen hi.\n(ii ). Taangseu siah kipia\nTua ciangin Pau Suangin Phut Awn a khahkik theihtheih na ding tupna tawh in, a nget taang seusiah Meitei gun ciangdong a va puaksak zawh ciangin, Phut Awn a khahkik pan hi.\n(iii ). Phalaam ukpipa tungah ko.\nPau Suangin zong Phalaam ukpipa kiangah pai in, pili asau Saiha khat letsongin puaka,Tedim ukpipa Khua Cin in thumaan lopi tawh zawhthawh thu in atung aa a ki bawlna teng ako hi.\n(iv ). Tei Heng Laaitui ah paikik.\nPhalaam ukpipa in tua thu teng atheih ciangin, a upa Tei Heng tungah, thu aki cingtakin vai khak in,Laaitui khua avian ding in, Pau Suangte a ciahkik ding zuisak hi. Laaitui a tunciang in Pau Suangin zong, Tei Heng vok khat agawh hi. Tei Hengin amah Phalaam ukpipa taangaa a pai ahih na leh Laaitui khuain Phalaam ukpipa tung pan aki lei gam aa, khua a kisat a hihna Phalaam ukpipa simloh kuamah dang siah a piaklohna ding, Pau Suang in Laaitui khua a ma lungsim leh hoih a sakbangaa a uk\nnading banah, a kipiak ngeina mahbang a, behiang kumsima sial siah apiak ding ukpipa in a vaikhakna teng a genzawh ciangin a ciahkik hi.\n( v ). Khua Cin tungah siah pianawnlo\nPau Suangin zong Laaitui khua ama deihna bang tawh a uk banah Khua Cin tungah taang seusiah pia nawnlo in, Phalaam ukpipa tungah siah a piak ngeina bangin apia hi.\n(3 ). Mualbem ukpi tawh\nMualbeemte in, laaituite tungah siah a nget theihna dingun, cik mah in gal leh sa in a ki nei kei uh hi.\n(i ). Ahang omlo…, siah a ngetna\nKhatveimah, Mualbem ukpi Do Thawng in a upate sagih Laaitui ah Pau Suang kiangah paisak in, taangha’ai siah a piak na dingin vangen miikmeek hi. Pau Suangin tuabangaa athu omlo pi aa siahpiak ding a ngaihsun theikei hi. Mualbem tawh gal leh sa aa ki neingei aa a lelh manh cih lah ahi peuhmah kei hi.\n(ii). Aneem lualiang…, Pau Suang\nPau Suangin, gal leh sa ah a hansan mahmah banglo in, asuungte lam tawh kisai ahih leh, neem mahmah leuleu hi. Tua hi a, apiak ding lah hi sathei lo, a piakloh ding lah a suunghte tawh a ki siat ding utlo haksa sa in a om laitak in,\n(iii ). Galhangte sang ahang zaw…, pi Za Niang\nZa Niangin, a pasal Pau Suang leh a upate kiangah apiak peuhmah loh na ding uh leh, tua a Mualbemte a lungkim kei uh leh gal leh sa a kiman aa kisim ding, phuungmai ki sansak ding ahih na dingin agen sak hi. “ Phuungmai kisan sak ding ” a khiatna in, inn ki halsak ding acih nopna ahi hi.\n(iv ). Geem bang aa aciahkik…, Mualbem upate\nPau Suang leh upate in zong, Za Niang’ cih bangin, Mualbem upate kiangah a cih uh leh, Mualbemte in zong a cihna dang ding theilo in aciah pah vingveng uh hi.\n(4). Mangkang kumpite tawh\nPau Suangin, Phalaam ukpipa tungah sialsiah apiak ngei bang aa, khatvei a piakkik zawh asawtlo in, Khamtung gam Mangkang kumpite in hong lato pah hi.\n(i ). A uk kumpite thumang\nMangkang kumpi in Khamtung ahong laktoh ciangin, Pau Suang\nin khua dangdangte bangin lehdo ngeilo in, khua ah daitak in a om hiithiat hi.\n(ii ). Gungaal lamah Mangkang kumpite hong zin\nMangkang kumpi in Khamtung ahong lak zawh a sawtlo in, Mr. B S Carey, Political Officer leh Mr.E O Fowler te nih gungaal gam nitum na lam gamteng en kawikawi dingin hong zin uh hi.\n(iii ). Kamphen pa, Khaam Tut\nTuabang a azin kawikawi uh, Muizawl a tun uh ciangin, Pau Suang in uliante’ kamphenpa, Tuilangh khuami Khaam Tut kiangah Mangkang kumpi a langpanloh bek thamloh amau khutnuaiah a om nopna thu leh, phiangsiah a kipan taaiban aki sap leh zong apiak na ding a gensak hi. Mangkang uliante inzong , Pau Suang gensak bang teng a thukim bek thamloh, Laaitui apai na ding uh ah a kisam van pua ding taaiban aki samzah zong a ngetna bangin a vaihawm sakpah hi.\n(iv ). Ngaaizaangah na dawn\nMangkang tote in a nungzui galkapte tawh, Muizawl panin Laaitui ah ahong pai ciangun, Pau Suang in zong, azi Za Niang leh khua upa teng tawh kimtakin Ngaaizaangah zutaak leh saphelh keu tawh nana dawn uh hi.\n( v ). Kiciamna bawl.\nMangkang tote gel Laaitui atun ciangun, Pau Suang samin, Mang kang kumpi khatvei zong a langpan ngeiloh na hangin a lungdam mahmah na uh leh, nidang zong ciangin, tuabang aa lehdolo bek thamlph kumpi vaikhat peuhpeuh a omsim aa a huh pahpah ban uh ah, hoihpha takaa a om uhleh Mangkang kumpi in zong , amau leh etkik aa ahuh na ding agen uh hi. Mangkang tote gelin zong, “ tu a kong gen bangun hih ding na thukim hiam?,” ci’n adot ciangin Pau Suangin zong, ‘‘ Ka thukim mah hi, nidang ciangin zong abeisa aa mahbang in Mang kang kumpi ka huh tawntung dingaa, amau tungah ka thumaan ding hi,” acih zawhciangin,sumtang 70/- manh sialtal khat lei in go uh aa, Zo ngeina bangin tua sialsi lak sialmei diahin, tua tawh khat leh khat\nsi kitheh in kivaat aa,“ A ciampel zawzaw, sialmei pulh aa apulh ding,’’ cih tawh phuisam in kiciamna abawl uh hi. Tuabangaa a kiciam mah bangun, Pau Suangin Mangkang kumpi tungah, thumaan in a om pahaa, akisap simsim in a huh tawntung hi. Tuabangin, Mangkang kumpi tawh kiciamna abawlna uh, Pau Vunghin Pau Pum sih tungtaangin la aphuahhi\n(a). Vangkhua saat a vaimang tawh sawmsial gawhna…, Lautha na muang lai nam aw.\n(b). Sesum sawmsial cing lah leh e…, ciinmangin tongdam giabang zun hen aw.\nNB. Hih atung a Ciinmang acih in Pau Suang acih na ahi hi.\n(vi ). Miau-uk suamna\n(1). Myo-ok Tun Win\nPau Suangin Phalaam ukpipa tungah asiah piak ding ahun hong tung leuleu hi. Siah a piak zawh asawt loin, Sukte gam leh ihzaang gamsungaa khua pawlkhatte in Mangkang kumpite leh do dingin ki ciamsim uh aa, Miau-uk Tun Win leh galkap pawlkhatte suamin athat uhhi\n(2). Mangkang kumpi ten thukkik\nTuaciangin B S Carey leh E O Fowlerte in anung zui galkap te tawh, Miau-uk suam aa a kihel, Kaaptel aa kipan khuate ah pai kawikawi in akhua uh mei tawh a halsak zawh ciangun, anot manggawp uh hi.\n(3 ). Kaaptel ah va dawntuah\nPau Suangin a tapa Pau Khua Zam, a upate Za Neng leh Phut Awn tawh Kaaptel ah va pai in, Mangkang kumpite va dawntuah uh hi.\nCarey leh Fowler te in zong, Pau Suang amuhphet un, a leh dote lakah aki helloh bekthamloh nidang aa a kamciam sa a om mahbangin, Mangkangkumpite tungah thumaanaa a om cintenna lungdamna thu agen uhhi\n(4). Za Niangin zutaak tawh nadawn.\nKaaptel khua a ki halzawh ciangin , Pau Suangin Mangkang totegel Laaitui ah tonpih hi. Laaitui atun dinguh ciangin, Za Niang in, Kongpiciiang’ah zutaak tawh nana dawn hi.Tua a hihmanin, Mangkangte in Laaitui khua a halloh bek thamloh a lung uh akim mahmah uh hi.\n(5). Mangkang kumpite panpih\nPau Suangin khua leh tui ahuut nop manin, a uk kumpi ahih keileh a huhzo, ahon zo dingaa a upmawh amuan peuhmah maivil in, a pawlbawl tawntung hi. Tua a hihmah bangin, Mangkang kumpite zong ahih theihzah in huh tawntung uh hi.B S Carey leh E O Fowler te in, Pau Suang kiangah, Miau-uk suamna aa a kihel mite leh amau tawi thauteng a matkik na ding huhna angen hi. Aman zong, Mangkang kumpite a langpan a, Miau-uk suamaa khua aa a bute thau:- Dimpi khua panin lawng 5; Dimlo khua pan in lawng19; Suangphei khua pan lawng 7 aki gawmin lawng 31\nmatsak banah Laaitui khuamite’ tawi thaulawng zong matsak dingin thupia ahih manin khuasung panin lawng 50 avekpi lawng 81 Carey leh Fowler te tungah a ap hi.\n( vii ). “Khualaipi”- Hausa kipia\nB S Carey leh E O Fowler te gelin zong Pau Suang tungah a lungdam in lah alung akim mah mah hi. Tuaciang in, Pau Suang samin, apu apa’ gui leh mal akan ciangin, apu apa aa hausa-gui hausa-nam ahih lamtak athei hi.\nTuaciangin, “ Mangkang kumpi te luangkham aa a huhpa na hih manin, tuni aa kipanin hausa nasep banah, napu napa kaih nasa Khuano kual leh Thaangkai kual a khua (8) tengah siahna kaikik in.\nTua banah Tedimah thau laisat in na na pai in,” a cih zawh ciangin, Hausa apiakna letmet (Headman Appointment ) leh zusan( Rum) thawl khat apia hi. Tua lai pen,” Khua laipi,” kici hi.\n“Khua laipi,” abeina\nHih , “ Laaitui khua laipi,” a ki ngahzawh ciangin, Mualnuam hausapa, Thawng Lianin kemcipin, a khuttung panin atun na lam kithei loin amang hi.\n(viii). Pau Suangin, a hanciam nate ah a lungkim\nPau Suangin, a khuasat sa a huutna tawhin gimna,.tawlna, lung kham sintawl na leh genhtheihna tampi tak athuak hi. Ahi zongin, atawp na ah tuate khempeuh ah a gualzawh ciangin, agim atawlnate khempeuh manggilhin a lungkim mahmah mahmah hi. Tuabang ahih nate Pi Siing Dim in Pau Suang aa dingin aphuah sakin,(latuung)\n(a) Ciau-gal vaangkhua, sang i gamzaang, tangin kuambang luah ingh e.\n(b) Vaimang cianphung, bang ki ciang ven, Miza’n tuangtut nan’ nei e.\n( ix ). Pau Suang’ anuntak na bei.\nPau Suangin, Laaitui khua asaat zawh kum ( 13 ), Khua laipi a ngah zawhkum (4) sung hoihtak leh nuamtak in a uk laitak 1887 kum in gilsan natna tawh a nuntakna abei hi.\n(c). Pau Khua Zam’ khang(1887-89)\n1. Apa hauhsak zaluah.\nPau Suang a sihzawh ciangin, a hauhsakza atapa Pau Khua Zam in luah in a zom hi. Apa’ aa ding, Phalaam ukpipa tungah misiah sialpi khat leh behiang kumsim aa a piak sialsiah zong tawh a piakhawm hi.\n2. Minam zui in gam kikhen\nPau Khua Zam in hausa asep laitak in, Mangkang kumpi in, Khamtung gambup,minam tawh kizui in gam khenna abawl hi. Tedim vuandok pa uksung zong\nKam Hau gam\nSihzaang gam ci’n gam thum in akhen hi.\n3. Laaitui’ gam, Kam Hau uksung ah atun na\nTuabangin Mangkangte in gam akhen uh ciangin, Gungaal (Meitei gun nitum nalam ) in Kam Hau gamsung ah ki hel ahih manin, Laaitui khua in zong Kam Hau gam sungah aki hel hi. Tua Kam Hau gam a uk dingin, Mangkangte in Hau Cin Khup seh ahih manin, Laaitui khua in zong Hau Cin Khup khut nuaiah atung miikmeek hi.\n4. Athu maanlo, Mangkangte hong ukdan\nMangkang kumpi te in amau hong tunma aa Khamtungte ki ukzia kanlo, theitello uh ahih manin Khamtung khua khempeuh a kibang vive in ngaihsut khialhna tawh aseh uh ahi hi.\nKhua namnih in kikhen.\nKhua namkhat te in, Kam Hau in ama khanlai in ama ukna sungaa khua sat in, atuu atate in akhang akhang a siahkai a hausa asepna khua leh, Adang namkhatte in, Kam Hau mahbang aa, Phalaam ukpipa tung pan in, a ki lei/ngah hi in, amah bangmah in, akhang akhang a siahkai in hausa a kisepna khua ahi hi.\nMangkangte hoihloh manin thubuai piang.\nHihthu ah, Mangkangte in, a telthei hetlo ahiam a hihkei leh telna pi a lungsim maanlo, lungsim kawi lungsim hoihlo aneih man uh ahiam hang tawh in thubuai lianpi apiang hi.\n5. Laaitui khuaah, Hau Cin Khupin siah a kaihna\nHau Cin Khup in zong, Mangkangte in Laaitui khua uk dingin thu a piak na tawh kizui in, Pau Khua Zam in taangtang siah a piakna dingin angen hi. Pau Khua Zamin zong, Phalaam uk pipa tung simloh kuamah dang tungah siah apiak na ding thu a omlohna gen in anial hi. Tua bangaa anial ciangin,\nE O Fowler mangpa leh Sihzaang ukpipa Mang Lun in,“Nidang ciang in, Hau Cin Khup in hong samin aana tawh siah piakna ding hong gen veve ding ahih manin, tu in ah inn lusii in taangtang tawmtek kidong in pia le uhcin hoih zaw ding hi,” ci’n agen hi. Pau Khua Zam in zong tuabangin apiak takpi leh, tua akipan in, Hau Cin Khup in Laaitui khua panin taangtang siah akaih masak na ahi miikmeek hi.\nSiah akaih dan laih themthum\nAnuai aa bangin Hau Cin Khup in siah a kaihdan a laih theemthum hi. A masa in taangsiah kai masa hi. Asawtlo in, Pau Khua Zam’ khuamite’ tung pan in taang siah kai sak in, ama tungah behiang kumsim in sialsiah a piakna ding in thu apia hi.\nA tungaa bang in siah kumthum bang a lakzawh ciang, 1915- kumciangin, sialsiah la nuamlo in, taangtang siah mah a kaihnop banah, 1918- kumciang in, taangtang siah zong a masa aa a kaih zahnih la nuam leuleu banah, ama sa aa taangtang siah apia zolote sum peekkhat aliau sak zong peeknih in khanto lailai hi.\nThuak-hak asa…, gammite\nHau Cin Khup ahih leh, gam uk dingin Mangkang kumpite koih bek ahi hi. A ma thu, ama deih bangbang in thunei ihci zongin, atung a siah kaihdan alaih themthum nahang tawh in gammite in thuakhak sa uh hi. Bangzahta in amaan a hiphial zongin Pasian nangawn in a awi tam..,cih ding zah dongin haksa kisa hi.\n(d). Cin Lian’ khang\nPau Suang tapa anih na ahi hi.\nCin Lianin, Muizawl, Haatlanghte beh, Mang Gin’ tunu Am Thang tanu Ciin Man tawh kiteng hi.\n3. A suan leh khak\nTapa Thang Kap khat bek anei hi. Thang Kap lah dammawhin zi neilo in si ahih manin a innmang hi.\n4. Cin Lianin bangci mi\nCin Lianin, amel ( tha) neu mahmah khat ahi hi. A thaneu banglo in, a lungtang pha mahmah banah, hangsan in bangmah kihtak neilo hi. Tua baanah, atha a hat mahmah hi.\nSaisawwmin, Lunglenkawl ah sai beng in apai hi. Sai khenih a zuihzuih leh, pha takpi aa, a khaanuai pan in akap leh sai atuuk pah hi.\nKhua leh tui ahuutna.\n(i ). Aci uh aliing, khuazaangin.\nKhua ki sattuung in tu laitak aa Manglaisang mun tengah ki teng masa hi.Tualaiin gal (Tual) tam mahmah a, khua kimkot in kanh(forth ) kito in, sangdeek ciangah kongpi khat kibawl hi. Gal ki lau mahmah ahih manin, khuamui in ak giltang zo peuhleh, kuamah khualak zong kivak ngam nawn kei hi.\n(ii ).. Alau peuhmahlo…, amah bek\nKhuazaangin hih bangin aki lau mahmah hangin, Cin Lian ahih leh lau tuan peuh mahlo hi. Tuaban ah, khua leh tui mah a ngaihsut na in, kanhpua lam(tulaitak aa zato lui munah), inn lamin amah guak galvil ding in ateng hi\n6. Ki khuangaih lawh.\n(i ). Ngaih Lian i cihin.\nGal leh sa ah ahang mah hiding hi. Tuabek thamloh in thulam pilmah mah banah, la zong kiva mahmah hi.Tua hia, Ngaih Lian late in, i Dimpi late a sangkhai khat mah ahi hi. Cin Lian mahbangin khua leh tui ahu nuam khat ahi hi.\n(ii ). Cin Lian’ veengah.\nCin Lian, amah guakin galvil aa kulh pualamaa aten ciangin, Ngaih Lianin khuangaih lawh leh muang mahmah ahih manin, Cin Lian vabel in, a innkiangah ama inn valam in teng hi. Tuabang a hihna in Ngaih Lian la phuak panin anuai a bangin hong kilangh hi.\n(a) Navaang thalbang suangingh e…, na neenah sau phei sang e…,\n(b) Kamkei leh do alan leh e…, ih nihgel in palbang nangkhawm ta ning e…,\n7. Cin Lian Anuntakna abeina.\nCin Lian hang lualiang in, bangmah kihtak anei kei hi. Nikhat a vom kapliam khat a zuihzuih leh, tua saliamin nana leh pan khiinkhian a, nana buangawp in, a khuukkep petthak sakgawp hi. Tuabang tawh si nailo hi. Tua a khuukkep asuuk mahmah laitak, a lungtang phat luat man in, akhe a tonton bel athuan( azaanh)vat leh na salua in thuak zolo aa a si ahi hi.\nCin Lian sih tungtaangin, Tuang Khamin a phuah lain,\n(a). Zaang ngawisai tawh vaimang mun ah…, tuaimang minthang sa aw eee…,\n(b). Anbang ki hawm thawh laitak aa…, Nahnuai vaibang tham aw eee….\nCin Lian’ sih tungtaang in, a unu Vuung Mang’ tapa Pum Za Kham in a nu aphuah.\n(a). Tun na tuai ngaih vaibang tham na, sabuaibom kop in la’ng e.\n(b). Kop aa ka lak thang zawm aw e, tun ngaih tuai pham thang zawm aw.\n(e).. Suang Khua Kam’ khang (1899-1927)\nSuang Khua Kam in, apa Pau Khua Zam thathek zo dingin ahong om ciangin, apa’ hauhsak zaa aluah hi.\n1. A uk, kumpiite tungah thumaan.\nApu, Pau Suang’ khang aa Mangkang kumpite tawh aki ciamna bangin, a tupa Suang Khua Kam’ khang ciang dongin, khua leh tui a khualna mahin, khatvei mahmah zong ciampel ngeilo in, buzuung lam, pilam ziikpi ziik aki pan a hihtheih tawpin ahuh hi. Tua bek thamloh galvai savai, luangthu baanthu dong takin, aluang khamin kum (27) hausa asep sungin a panpih hi.\n2. Thangsang( Piantit) paite\n1917-kumin Piantit pai ding Levy dong dingin E.O Fowler Tedim hong pai aa, Laaitui khua panin mi (32 ) kaihkhop sakin ahuh hi.Tuabek thamloh, Paintit pai ding vai tawh kisai in, Mangkang kumpite haksatna khempeuhah, huhin panpih a hihmanin, Mangkangte in a paakta mahmah hi.\nKumpi langpang…, Kukite\n1918- kumin, Manipur gama Kukite, Mangkang kumpi alangpang aa alehdo te asim dingin Mangkang galkap te pai a, tua galkapte anneek tuidawn aki pan akisam teng apuaksak ding kulite avai hawmsak banah, amah mah kuli uk dingin apai hi. Amau pawlin galte lehdo in a kaplup bangteng uh a nawh mang ban uh ah, galte khua ahi Kah Thuang leh Ai Bual khua nihte a hal tum sak uh hi.\nTua tungtaang in ama nasepna te Mangkang kumpite in lungkim mah mahin pakta ahih manin Nilar topa in a pahtawina in thau-kaa khat alei theihna ding permit leh thau licence apia hi.\n3. Hau Cin Khup tawh thunei.\n(i ). Hau Cin Khup’ siauhhlua hangin, lung kimlo.\nMangkangte in, Gungaalgam, Kam Hau gam, aki cihnateng Hau Cin Khup a uk sakzawh ciangin, Hau Cin Khup in zong, tua gamteng a pu Kam Hau’ khang pan kipan, ki tatsatlo aa ama’ khang dongin ukaa, hausa semin siah a kai bangdan keek in, Zangkung Kawl gam Governor zumah, atu ata khang dongin kuamah in tuhlo aa, siah a neektheih na ding a ngetna siauhhlua khat 1925- kum in akhia hi.\n(ii ). Dimpi ah aki notkhia dingpa.\nSuang Khua Kam in tua thu azaak ciangin, lungkimlo ahih manin, Tonzaangaa Hau Cin Khup kiangah 31-05-1925 niin paito pah vingveng hi. Laaitui khua aa ama siahkaih teng a kiptheih na dingin Tedim vuan dokpa kiangah ngen ning ava cih leh Hau Cin Khup hehlua mahmahin, “ Suang Khua Kam aw, Laaitui panin Dimpi ah hong notkhia ning,” ci’n na tawng gawp ngiingeii hi.\n(iii ). Suang Khua Kam thu kibawl zawsop\nSuang Khua Kam zong tuabang aa ana ki totgawp ciangin, lung nuam hetlo in, Laaituiah a ciahkik hi. Khua atun uh ciangin, Hau Cin Khup in ana totgawp na teng leh zuauthu tawh aa Kawlgam Governor pa tung aa a siauhhlua khiatna vaiteng , Tedim vuandok pa tungah a kan kuatna ding uh a kikum uh hi. Tuabang thu a kikupna uh, Hau Cin Khup in azak ciangin, aman Tedim Vuandok pa tungah Suang Khua Kam thu nana bawl(Ta-zaa-suai) zawsop hi.\n(iv ). A hauhsakna pan tawmvei ki khawlsak.\nHau Cin Khupin thumaanlo pi tawh Suang Khua Kam Tedim vuandokpa tungah ana khiat masak zawh ciangin, vuandokpa in thu asit hi. Tua a thusit naah, Hau Cin Khup thusunteng ahoih theithei dingin lepsakin, Suang Khua Kam thusunte bangmah in sim saklo bek thamloh zong a ciapteh sak beekkei hi. Tuabang teng tawh Suang Khua Kam athu lelsak in, 20-11-1925 ni’n a hauhsakna pan kha(6) sung khawlsak baanah, a thaukaa leh a licence a matsak banah, tua kha (6) akhawl sung Tuitawh hausa Tual Kamin, Laaitui ah hausa hong sem dingaa, tua sung in zong Suang Khua Kam kaih siahteng zong na kai ding hi, cihthu zong a om hi.\n( v ). Phalaam Mangpipa tungah azukhaan\nSuang Khua Kam zong vuandokpa in athu a lelhsak ciangin, a lungkimlo in, Phalaam Mang pipa tungah azukhaan nuam hi. Tua zukhan na dingaa a kisam, thu ki sitna aa a thusun (ahmuhtuai)te uh copy 14-12-1925 niin Tedim vuandokpa kiangah ava nget leh, Phalaam Mangpi pa tungah puakzo ahihna ana gen hi. Aman zong Phalaamah tua lai delh dingin 18-12-1925ni’n ava pai leh, Mangpipa in vuandokpa in a puaknai lohna ana gen hi.\n(vi ). Sitni ( Lawyer ) cial.\nTuaciangin, Suang Khua Kamin acih na ding theilo ahih manin, Mandalay ah pai in sitni, U Ko Gyi akawm hi. U Ko Gyi in zong tua alai deih uh Tedim vuandokpa kiangah anget leh, Phalaam mangpipa tungah a puak zawhna agen leuleu hi. U Ko Gyi in zong,tua lai kan ding in Si Khup acih khat Phalaam mangpipa kiangah apai sak leh, tuapa in, tua lai hong ngahkhia zo hi. Tua lai siikkhauto panah hong khia in, tua ciangin a ki ngahzo pan hi.\n(vii ). Zuauthu tawh thu akhe, Tedim Vuandokpa\nSuang Khua Kamin zong tua alai ngah sitni U Ko Gyi asim sak leh, vuandokpa in, Suang Khua Kam in kumpi langpang ahihna Meitei gungaal(nitumna lam) Hau Cin Khup aa a hihlohna thu Tedim Vuandok leh Phalaam Mangpi zumte kantanin, menzi zumaa asimthaam aa akhiat na hang a, Chintaung upadi pohmah (17) bangaa azii kizuu aa, kha (6) sung a hauksak na pan a tawpsakna banah, athau zong aki matsak na thu ahi hi. Suang Khua Kam in tua banga aki mawhsakna thute, ahih gengen loh, tuaciang aa a za leh athei pan ahi hi.\nSuang Khua Kam hausa kha (6) sung a ki khawlsak sungteng Tuitawh hausa Tual Kam in, Laaituiah hausa hong sem dingaa, Suang Khua Kam kaih siahteng zong kai ding hi cih thu zong a ki behlap lailai hi. Hih thu khenna in anuai a thunihte hangin thumaan hetlo ahih na ki muthei hi.\nTedim Vuandok Rundale leh Phalaam mangpi Col: Burn te hunlai in zong, Hau Cin Khup zong kha (3)sung a ukpi pan aki tawpsak hunsung in, ama ukpi Pau Dai Lo in sem hi. Tua in zong Hau Cin Khup in ama kaih siah teng mah angeina bangin kai in Pau Dai Lo kaisak tuanlo hi. Sukte gam ukpi Do Tual in zong, Nilar vuandok pa hun sungin, kha(3) mah a ukpi pan aki khawlsak hun sungin, ama kaih siahteng mah angeina bangin kai veve hi. Atung a thute a ngaihsut ciangin, ama aa tuampian mahmah thu maan hetlo ahih lamtak theiaa, lungkimlo in Phalaam mangpipa tungah azukhaan dingin a ngaihsun hi.\n(viii). A hauhsakna pan ki tawpsuak sak.\nSuang Khua Kamin, a lungkimloh na teng Phalaam mangpipa zum ah azukhaan theihna ding Tedim Vuandokpa tungah 09-07-1926 ni in akhuan anget leh, Tedim Vuandok pa in akhuan apiak loh bekthamloh, Suang Khua Kam’ deekpan sawnin vuandok zum pualam ah a hawlkhia hi. Tua banah vuandokpa in, “ Suang Khua Kam aw, tu ni in kipanin na hauhsakna pan in a tawntungin kong tawpsuak sak a, na thaukaa zong a tawntungin kong laksak (tein) hi.,” aci lailai hi.\n( ix). Suang Khua Kam matbawl.\nTuabek hilo, Suang Khua Kam matbawl(Akyee choh) in, 12-07-25 ni aa Sihzaanggam Voklaak khawnga akhualzin na tengah kizui sak kawi kawi lai hi.Tua baanah, ahuahsak kha(6) sung aki tawpsak sunga, a kaihsa siah Rs 48-00-08 ( Rupee sawmli giat leh eight annas only) 24-07-1926 ni in Tuitawh hausa Tual Kam tungah apiakna ding zong thu apia lailai hi.\n( x ). Ata atute la tawh hong vaikhak.\nSuang Khua Kam in zong thuak mahmah kisa hi ding hiam, akam aa agen theihloh leh agen zawhloh thu tampi takte, ata atute a kipan khang sawnsawn ten atheih leh aciin dingun, la tawh hongna vaikhak in ah,\n(a) Tu laitak aa dot lunmang ten…, Pupa kaihthang naaktui bang kang ding ci e…,\n(b) Vaangkhua ziin bang ih ling nam u leh nau aw…, Al bang mang zong kei ka sinlai patpuan bang nemnailo\n(a). Thang damtui bang nem ning ci leng, ka tawi kawlciang amin thang bel…, Vaimang ah zaalzo tah ee,\n(b). Khangsawn ten tubang ciin ding siing gual gen ding…, Zaangzum dot kong hong leeng e…,\n(xi ). Magwe Menzi zumah azukhaan\nSuang Khua Kamin, atung aa ala phuakte ngaihsun lehang, akaih siah leh athaukaate angah nopna zong mangngilh liangin, Tedim vuandok pa in athu maanlo, zuauthu leh zawhthawh natawh aa thu langkhen aa alelhsak na te nasa mahmah hi. Tua ahih manin, athu Magwe menzi zum ah azukhaan dingin, Biaknatau aa aki go ding aa aki paipih TUNO bangin,\nAnau tumh bel - Pau Cin Zam,\nMualnuam hausa - Lian Mang,\nThalmual hausa - Pau Khua Thang leh\nTui tawh hausa - Vungh Za Dal te tawh apai uh hi.\nBiakpiakna aa akigo GAN bangin, Ih Zo ngeina ah, tonh ciangaa a kigo ding sialin, sauveipi takmah azawm diipdeep atat zawh nawnloh dong song tungah aki mawl pihpih zawh iang aa angawng ki at aa a kigo bangin,\n(xii ). A nuntak na abei ngawngaw…, Suang Khua Kam,\nMenzi zumah thu aki sitma 02-02-1927 ni in avek un vakkhawm uh a, Suang Khua Kam laaitaat in apai laitak un, gul gilo ( Muipui) in akhe tu in asi hi.\n(xiii). A sihpih akhua, Laaitui ah kigui\nTuabang aa Magwe ah a va tuahsiat ciangin, anau pa Pau Cin Zam in, alutang a sihpih akhua Laaitui ah hong ciahpih hi.\n08-03-1927 ni in Zo ngeina tawhin, anuai aa ganteng\nBawng (8) thanken in neiin kigui hi.\n(xiv). Athu uh a kikhen ciangin\nI leitung ah ahih leh, thu maantak tawh thu akhen thukhen mang atam kei ding hi. Tua in tutawm hilo, taanglai pekpaa a na piang ngeingei sa thu ahi hi.\n(xv ). Magwe Menzipa’ Thukhenna.\n(a). Manglai tawh.( Original).\nIN THE OFFICE OF THE COMMISSIONER, MAGWE DIVISION, MAGWE\nThe ………………. of March 1927\nGeneral Dept Proceedings.\nNo. 7 ( Chin ) 1927.\nC.F. Grant, Esquire, M.A.I.C.S.\nCommissioner, Magwe Division.\nApplication of Suang Khua Kam, Headman of Laitui and Lian Mang of Mualnuam.\nPeport of the Asst: Supdt Tiddim and allconnected proceedings\nReport of the Deputy Commissioner, Chin Hills dated the 20 January 1927.\nI went over the lengthy allegation of both parties at the hearing of this case in their presence and with the help of a map. It is first of all, to be noted that the chief member of the fiction which is against the Chief Hau Cin Khup, namely Suang Khua Kam died of snake-bite at Magwe on the 2 hearing of this case, the land disputed called Ngunngal is a very considerable tract of land lying west of the Manipur River in the Tiddim Subdivision and the whole area which is known by that name, now contains fifty two villages.\nIt is astonishing that a sweeping claim of the nature of that made by the applicants could be based on so few positive facts. Absolutely, the only evidence of\nimportance that the applicants have any claim to a position of holding a Chief’s right\nin the land in their village tract is that they have obtained the TANGSEU- DUES.\nThe applicants are related to Hau Cin Khup and the Chief states that the TANG SEU-DUES were the free gift by himand that he has the power to revoke the gift he is correct or not, on the latter point his statement fits in with what has been for many years and may be accepted. In to the stories on which both parties based, their claims which concern events prior to the annexation there is no necessary to enter. Hau Cin Khup’s account against the facts as far as known at the time of annexation but the main feature of both stories is the remarkable sketchly of any holdings or rights in the area in question until recent years. After Hau CinKhup submitted to the British and ecceepted the British Rule, he was recognized Chief and stated by Mr. Head, as far as the last 36 years been the acknowledged chief of the Kam Hau tract,which includes the Gungal area, he has the right in the land which a chief hasand if not it may be remarked the same as the right of private ownership in the modern and commercial use of term.\nThe position of the Chin Chief as a feudal baron was first stated by Mr. Carey and the Chin Chief accepted the overlordship of the British Governmant and hold their positions and rights subject to the superior rights of the British Government and also subject to such customary rights as the individual village held in their own lands or which new villages would acquire by Chin Custom in taking up areas or cultivation.\nThe applicants have no care at all and so their application is dismissed and both parties have been informed.\nSd/- C.P. Grant .\n(b). Zolai tawh lekna\nLaaitui khua hausa Suang Khaw Kam leh Mualnuam khua hausa Lian Mangte’ siauhhlua.\nHih thu tawh kisai Tedim vuandok pa’ hong thupuak na\nPhalaam Mangpipa 20-01-1927 ni aa a hong thupuakna\nThulang nihtuakte maiah, gamlim en kawm in a sau mahmah a thusun tuak uh ka zaknabangin ka ngaihsun phapha hi. A masa penpen in, a ciapteh huai thuin, tu aa a ki tuhna uh Tedim uksung Manipur gun nitum nalam, Gungal a kici tuhun lai in khua 52- a omna kuam teng tawh kisai ukpi Hau Cin Khup thu a kibawl na aa a makaipi Suang Khua Kam in thu aki sit madeuh 2 Magwe ah gultuk in asi hi.\nThu bawlte in, tua leitang teng khempeuh amau aa hi acih theihna a pauklap thute in gina hetlo aa, lamdang sakhuai mahmah hi. Amau khua ah ukpi sem in tangseu siah ngah ngei ungh acih ciangbek simloh uh bangmah pauklap kho akip dang anei kei uh hi.\nTua thubawl te in Hau Cin Khup tanau te hi a, aman tua tangseu siahte in a valkhong a apiak hiaa, amaan maanlo cilo a lakkik nop hunhun a lakkik theih na ukpipa in agen thu in thusuak zaw hi. A langnih tuak un, Mangkangte hong ukma aa thu ci aa a suutsuut thute in hih thu sungah helhuai vetlo hi. Tunai mahmah hih thu apian ma a thu Hau Cin Khup gen thute in, ahih leh a hihloh hong musak theizaw hi. Hau Cin Khup pen Mangkang kumpite tungah lutkhin aa, Mangkangte ukna asan khit ciangin, amah pen ukpi za pia in ciamteh uh a, aman ukpi asep zawh kum 36 bang pha khin ahih man in, tua leitang pen ama neihsa hizaw ding hi tua hi kei\nleh ama in thukhat peuh piang khinzo ding hi. Ukpipa pen gam leh leitang anei mi thupi khat hi aa, Mangkangte to in neiin, a gammite a uk mah bangin, ama’ gam sung teng aa gammite in, ama thu aman ding uh hi cih thu, Mangpi Carey in zong kei tungah hong genzo hi. Lo khawhna ding aa na deih uh leitangte no ngeina bangin na ki ngenta un.\nThu phuang tegel deihna pen thu suaklo ahih man in, na siauhhlua uh ki phiat aa, tuabang bangin na lang nih tuak un kong zasak khin hi.\nSd/- C.P. Grant.\n(c ). Lai-atpa’ telgeh khingkhai\n(aa). A lipkhap huai, Mangkangte\nNidangin Mangkangmi peuhpeuhte i thupiit ngaihsut luat manin, mangkang taktak a hih kei hangin, aci ngo anaak sau leh kuuipian thuahpeuh leh i pi ngaihsut aa, i zahtak bawl pah hi. Tua in ah eimau pumpi in tuak aa i theihna tawh hilo mi gen sawn peuh i zaak bek ahi hi. A taktakin ei ngaihsut bang ana hi kei hi. Eimau pumpi aa ihtuah ihtheih tak ciangin, eimau sangin a lungsim uh ana ginalo, sia mahmah in zuau phuak thei aa akawi mahmah ana hih gige lamtak ihtel pan hi.Tu laitak Kawl kumpi te muhna in maanka sa mahmah hi.\n(bb). A uphuailo, ‘‘ The Chin Gazetteer ’’\nTua ahih manh in Carey leh Tuck te in, “ The Chin\nGazetteer,” ci aa laibu abawl uh zong, thumaanlo zuauthu tam pitak aki helbek thaamloh, ka muhkhak ka theih khakloh zuau thu tampitak mah omlai ding ahih manhin, ka thupi ngaihsut nawn kei aa zong ka thusim nawnkei hi.\nBang hanghiam cihleh, kei muhna pakte in, Pau Suang Suang in B S Carey leh E O Fowler te tawh, sialmei tawh ki Vaataa, thu ana ciamnate, ama khangaa kipan ata atuute’ khang dongin kiplet cinten in aluang uh khaamin, a panpih\nuh hangin, Carey leh Fowler in a panpih loh bek thamloh uh, zuauthu leh thukawi tawh aleh bawlna uh ,” The Chin Gazetteer,” sungah ki muthei hi.\nPau Suangin Mangkangto ihcih te tawh aki ciamna uh, ata atu te nana vaitha in aluang uh khaamin akhang akhang in ana panpih uh banglo in, Carey leh Fowler te in akhut nuai mite na na vaikhak lo ahiam, ahih keileh zuauthu bulomtang peuh nana vaitha ahiam, amau nua a to a hong sem Tedim vuandokpa thumaan loh na leh athu kawina, a lungsim ginat loh nate anuai abangin ki muthei hi.\n(cc ). Menzipa thukhenna telgeh in khingkhai dih niing.\n1. “…Thulang nihtuakte maiah, ci napi anuai ah,\nHau Cin Khup thu a ki bawlna aa a makaipi Suang Khua Kam in thu a ki sit madeuh in … gultuk in a si hi..,” ci leuleu hi. Hi thu thukhenna ah thukhen pa in, zuau vive tawh kipan ahih manin, a thukhenna ah amah leh amah ki tukalh pah malam hi.\n2. “…tua leitang teng khempeuh amau aa hi acihtheihna…,”\nHimah hi. Hih leitang teng in amau aa mah ahihi. Tua leitangin a Pu Pau Suangin, Phalaam\nukpi pa’ tung pan aa a leisa hi aa, siah leh bumh a nek nasa mah ahi hi. Tuabang ahih lamtak zong, B S Carey leh E O Fowler te’n zong, a theihbek uh hilo, amaumah mah in Hausa Laipi a piakna leitang ahi hi. A am lei tang ahih lamtak a thei a tetti in, B S Carey leh E O Fowler ahi uh hi.\n3. Tuabang nangawn aa, “ a pauklap thute in gina hetlo aa, lamdang sakhuai…,” acih lailai in, thu khen pan in thumaanlo ahih lamtak kilang hi.\n4. “… Amau khua ah ukpi sem in tangseusiah ngah ngei ungh acih ciangbek simloh uh bangmah pauklap kho akip dang anei kei uh hi…,” Hihin zong ahi mah, a maanmah ahi aa, a ki jnial thei ding leh akinialzo ding thu zong ahi kei hi. Tuateng mah paulam aa thu a nei uh ahi hi.\n5. “… aman tua tangseu siahte in a valkhong apiak hiaa, amaan maanlo cilo a lakkik nop hunhun a lakkik theih na ukpipa in agen thu in thusuak zaw Hihbang aa a genna in, thukhenpa thukawi na hong ki lang mahmah hi. Hau Cin Khup in tuabangaa a hihtheih na dingaa, Mangkangte in thu a piakna in maanlo hici aa lungkimlo aa thu a kinei ahi hi. Tuabang aa lumlet suk, lumletto aa a genna in, a buai sak theihtehihna ding aa a kawi genna ahi hi.\n6. “ A langnih tuak un, Mangkangte hong ukma aa thu ci aa a suutsuut thute in hihthu sungah hel huai vetlo hi.” Mangkangte hong ukma aa, thute mah paulam aa, thu a kibawl kimlai, banghangin hihthu sung ah helhuailo lo ding ahi hiam? Kawilua hi, Thukhenpa.\n7. “ …Mangpi Carey in zong kei tungah hong genzo hi….,” Thukhenpa cihbangin, hihthu in amaan takpi ahih leh, tua Carey in, mangpi zuauphuak, mangpi lungsim hoihlo, mangpi lunsim kawi, mangpi lungsim sia ahi ding hi. Bang hanghiam cih leh, a tungaa hong ki gen sa thubangin, Pu Pau Suang Laaitui khua Hausa apia pa in Carey mah ahi hi.\nTua hilo aa, thukhen pa zuauphuak ahih leh, thukhen zuaphuak, thukhen lungsim kawi, thukhen lungsim gina lo ahi hi.\nHih thu piang tawh kisai in, tuhun khangte in, thumaan thutak kan tello in, a upmawh na bangun, deihkaih in agen thei uh hi. Hihbang thu apianna ahangin, bangmah dang hang hilo, Mangkangte lungsim ginaatlohna man ahi hi.\n(f ). Kham Khen Pau leh Pau Cin Zamte’ khang.( 1930-44)\n1. Laaitui’ gam leh Muizawl’ gam\nPau Suangin Laaitui’ gam Phalaam ukpi Conbik tung panin a lei ahih mahbangin Am Thangin zong Muizawl’ gam Phamlaam ukpi Conbik tung mah pan a lei ahi hi Tuabang aa a lei ciat uh ahih hangin, a gamgi uh tawh kisai in thusia, thu nawngkaai om thei tawn tung hihtuak hi.\nTuabang ahih manin, Phalaam ukpi Conbik tung ah a ki khiat zel uh ciangin, Conbik in zong, tua gamgi tawh kisai thunawngkaai akhen, a siangsak ding leh a vaan dingin a upapa Tei Hen apai sak hi.\nTei Hen in Pau Suang’ innkaa tuangdung panin en in, Laaitui’ gam leh Muizawl gam gamgi ciamteh ding in ahih laitakin, Pau Suang huai ham hetlo ahihna, Laaitui’ gam neuluasa in hawmthawh sak ahih manin Pau Suang kiangah, ‘Pau Suang aw, Zo lo neikei lua teh, Zolui ciang ciang huamin la in,’ acih leh Pau Suangin, ‘ Phamawh kei, hihtak pan in ka muh na ciaangciang na ngawn a hawmthawh aa ka om uhleh, pha,’ ci’n a dawngkik lel hi. Am Thangin ahih leh, huaiham ahih manin, Daakgum, Sialling mual, Peengpee mual, Kumhei mual dungdung, Gang- telui leh Meitei gun ki tuahna, a sutsukna ciangciang huamin a lanuam hi.\n2. Nuamkhua gam leh Tuitawng gamte thu..\n(a). Hau Cin Khup’ khutsung a tunna .\nHunkhat lai in, Nuamkhua gam leh Tuitawng gamte Muizawl khua saatpa Am Thang’ aa mah ahi hi. Ahi zongin. Am Thang a sih zawh ciangin, a tapa upa bel Pau Khen leh anau, a innluah dingpa, Gin Hang innluah vai ki tuh in thu ki nei uh aa, a ki naksiat mahmah uh hi. Tuabang thu haksa, thubuai a neih uh ciang in, Gin Hang in, uk pipa Hau Cin Khup in panpih aa, a thu a zawhsak na dingin, huhna angetna in, Nuamkhua leh Tuitawng gam apiak ahi hi.Tua ahih man in, a nungciang in, Nuamkhua gam leh Tuitawng gam in Hau Cin Khup’ gam a suak hi.\n(b). Nuamkhua gam, Laaituite khutsung, a tunna\n(i ). Laaituite tanhsak\nHau Cin Khup in Nuamkhua gam Laaituite deihna ciang ciang, Vutbuak mual Gangte lui sut na ciang dong, sial sagih tawh a tatna ding agen hangin Laaituite in Muizawlte a hehluat ding uh ngaihsutna tawhin, a tanh nuamkei uh hi. Ahi zong in, Nuamkhua gam khenhkhat sial nga tawh a tanh uh hi. Tuabang aa a tatna ah, Khup Lamte aa sial a ki samlai, sial nih taangin, Pi Ngul Khua Lian’ moke’n zam khaap sawm khat tawh atat na dingin akaal hi\n(ii ). Nuamkhua gam, thubuai\nAm Thangin Kaaptel panin Muizawl sat dingin a lalna ah, Nuamkhuaah kinga uh hi.Tuabang in a khawl laitak un, Am Thamg’ zi Zaang Ciin(Pau Khen’nu) si in, Nuamkhua’ khuanawl uh ah mual khat abawl uh hi Tua mualin 1950-kum pawl ciang dong om laiin, tuciang dong tua mun, Pau Khen’ nu’ mual mah kici lai hi.\n(iii ). Muizawlte in, Laaituite thu bawl.\nTuabang aa a te’n ngeina paulamin, Muizawlte in, Nuam- khua amau gam ahihna, Laaituite thu abawl hi. Tuabek thamloh, Nuamkhua aa a te’n laitak uh aa, Am Thang’ la khat zong a siiksan lai uh hi. Tua la in,\n(a). Saupha kuambang ka laihna aw, khawhlo ka limbuuk aw ee.\n(b). Thangnen dolcial ka laihna aw, kangpum ka cial tawi aw e.\n(iv). Mualnuam Buzuung ah, thu ki sit\nAtung aa taangthu siiksanin Muizawlte in, Nuamkhua ah api uh mual om ahih na paulam in Nuamkhua dong amau gam ahihna Laaituite thu abawl uh hi. 1933- kum pawl dingin, tualai aa Tedim Vuandokpa tua thu, Mualnuam Buzungah khen\ndingin apai hi.\nAmasa belin thuphuang Muizawl hausapa a thubawl nop na thu adot leh, Dakvum mual, Sialling mual, Peengpee mual, Musiil mual dungdung gunpi sutna ciangciang dong Muizawl gam hi ci’n thu asung hi.\nTuaciangin, tua thusunh na tawh kisai in thulangpa Laaitui Hausapa, Kham Khen Pau adawng dingin, asawl hi.\nKham Khen Pauin, Innbuuk vokpi zuncia aphakna panin, Daakvum mual, Sialling mual dung paisuk, Phillui a sutsuk na ciangciang dong Laaitui’ gam ahihna agen hi.\nVuandokpa in zong thulang tuak thusunh a zakzawh ciang in, Buzung phaitam kong pan zuntha ding kineih in, a pusuak zawhciangin, Uilei zaang dong paito in, tualai aa lokuan vaiciah te kiangah Sialling mualin koi mual a hihna adong hi.Ahi zong in, zongin tuaatung taangin Vuandokpa thukhenna in bangciang cih a ki zakik nawnkei hi.\n( v ). Tuibel Lei Buzuungah, thu kisit leuleu\nTuanung khatvei mah, tuathu asit dingin Tedim Vuandok pa , Tuibeellei Buzuung ah apai hi. Vuandokpa in thuphuang, Muizawl hausapa thu a sit masak ciangin, Nuamkhua-ah apii uh uh mual om ahih manin tuaciang ciang Muizawl’ gam hi, cihthu a suungh hi.\nTuabang in thu phuang pa a sit zawh ciangin, thulangpa, tualaitak aa Laaitui hausa, Pau Cin Zam asit ciangin, a tungaa\nb.(i ). Sungaa bangin, Nuamkhua gam, Laaituite khutsung atun na dan leh ;\n‘ Muizawlte’ pauklap bang danin, i pu i pite mual ciangciang eigam ki cithei ding ahih leh, Dimpi gam aa ka Zilkhuk uh leh ka Khuaikeente ciangbaanah, Dimpi khuamual aa ka pu ka pite uh mual ciangdong, Laaitui’ gam a ki cihtheipah ding hiam,’ cih thu sunghin adawnkik leh, Vuandokpa in athu pian zia dan, a telpah hi.\n( vi ). Thukhenna bang tawhin.\nTuaciangin, Tedim Vuandokpa thukhenna tawh ki zui-in, Muizawl khuanawl a Mualsuang tungah Muizawl gamgi huam aki gelhna laimal, laigual 4 te Hau Cin Khup Khup in, phiattmai sakin, tuni dong tua a ki phiatbaang’mualsuang a omlai hi.\n(c ). Tuitawng gam Pi Ngul Khua Lian’ khutsung a tunna.\nTualai in, tua Tuitawng gam, Laaituite,\n1. Suang Neng ( Ngul Siam Kham’ pu )\n2. Go Zel ( Zel Khua Vungh’ pu)\n3. Kim Vungh(Niang Nok’ pasal- innmang)\n4. Giak Song( Gin Do Pau’ pu) leh,\n5. Tawng Nang (Thawng Khan Go’ papi) te in a thawh laitak uh ahi hi. Hau Cin Khup in, tua laitak aa a kho mi ngateng kiang ah atat nop uh leh tanh thei ahih na uh agen hangin, tua mi ngate in, Tuitawng gamin simsuah lua in ni sa salua uh ahih manin a tanh nuamkei uh hi.\nTua zawhciangin, Hau Cin Khup in tua Tuitawng gam Laaituite in, innlusi in maatkhat dong(khon)in atat na ding un thu apia hi. Ahi zong in Laaitui upate in innkhat maatkhat dong zolo uh ahih manin a tanh zokei uh hi.\nHau Cin Khup tungah Nuamkhua gam tat na dingin, Pi Ngul Khua Lian’ moken zam khaapsawm a kipiak ciang in, Pi Ngul Khua Lian khasia in a kapkap hi. Tuabang aa a kap kap lamtak atheih ciangin, Hau Cin Khup zong a lungnuam theilo a hihmanin, a upate kiang ah, ‘ Ka ni khasia in kakap ahih leh tua zam sawng(taang) dingin Tui- tawng gam na napia un,’ ci’n a upate a vaikhak hi. Tuabang in Hau Cin Khup’ upate in Pi Ngul Khua Lian Tuitawng gam pia a hihman in,Tuitawng gam in Pi Ngul Khua Lian aa kipan ama’ suan leh khakteaa’ ahi pah hi.\n(g). Kham Khen Pau leh Thawng Khua Khamte pata.( Japan gallai).\nPau Cin Zamin 1934-kum pan 1944 dong hausa asep laitak Japante in Khamtung gamteng a hong lak ciangin, a hauhsak za a upa Kham Khen Pau a awnpah hi.\nJapante hong thahat ciangin, Mangkangte in Imphal dong a nungkik uh hi. Laaitui khua, Japante khut sung a tunciangin, Kham Khen Pau hausadingin kawih uh hi. Tua bekthamloh, Gungal kual Talek khua dong ukpiza pia in, Thawng Khua Kham Vuandok dingin kawih hi.\nMangkang kumpite in Japante hong lehnawhkik ciangin, Japante in dozolo ahih manin damdam in a lehtaikik uhaa, Mangkangte in Khamtung gam aa kipan, Kawlgam aban aban in hong lakik leuleu uh hi.\n1944- may kha pawlin, Mangkang Col. khatin, Kala, Golkha galkap pawlkhatte in, Tlangsaamaa Kham Langh lampii in neiin, Laaitui khua a hong pai uh hi. Mualphei, Ngul Khaite lolui a tunciangin, khuapih lokuante kiangah, khuaah Japante a omleh a omloh adong hi. Omlo acih ciangin, khuaah alut dingin hong pai uh hi.\nHausapa Kham Khen Pau in, Mangkangte a pailamtak a theih ciangin, Tedim aa Japan mangpa kiangah, ako dingin, El Za Nang tawh apai leh, Japan mangpa in, bang dingaa amah akoh sangin na do zawlo ahihiam ci’n beng gawp ngiingeii hihtuak hi.\nMangkangte in zong, Kham Khen Pau Tedim panin a tunkik ciangin, Thawng Khua Kham tawh aman hi. Laaitui innpi 19-06-1944 niin halin, Kham Khen Paute pata Champhai lamah a ciahpih hi. Tua laitak panin,\nTlangsaam aa Laaitui’ tate(peemte) ahi\nPu Kham Langh\nKham Dal leh\nKhual Gote in a aamah anakhan na uh tawh a suakta kik ahi hi.\nReferences :- Hih Laaituikhua taangthu in,\nPu Suang Khua Kam’ thu ciaptehna pan 28- 06 -1927; 11-07-1926 ;11- 07 - 1926 ; 11- 08 - 1926 ; 25-12 1926 ; 30- 12 - 1926.\nPau Cin Zam’ thu ciaptehna pan. 15- 03 - 1937 .\nPau Cin Zam’ hon genngei taangthute.\nActs and Achievements of Howchinkhup, KSM ; Chief of the Kamhow Clan, Chin Hills, Tiddim(1927)\nPa Vungh Za Thang’ hon genngei taangthute.\nThawng Khan Thang’ hon genngei taangthute.\nKam Khan Thang’ hon genngei taangthute.\nLian Khan Thang’ hongen thute.\nThang Khan Khup’ hon genngei taangthute.\nLaibu Taangthu Zogam Khua tuamtuam te Thu\nItem Reviewed: LAAITUI’ GAM TAANGTHU Description: Rating: 5 Reviewed By: Cinpu Zomi